Cacar monyet: 3 kes di Arab Saudi, Jepun rekod kes pertama

RIYADH, 26 Zulhijjah 1443H, Selasa – Kementerian Kesihatan mengesahkan jumlah kes jangkitan cacar monyet di Arab Saudi sudah mencecah tiga orang.

Kementerian itu memaklumkan ketiga-tiga kes itu dijangkiti wabak berkenaan setelah kembali dari Eropah.

Timbalan Menteri Kesihatan, Dr Abdullah Asiri berkata, semua individu yang dijangkiti hanya mengalami gejala ringan seperti ruam kulit dan demam.

Beliau mengesahkan kes pertama cacar monyet telah pulih dan selesai tempoh pemerhatian.

Katanya, dua lagi kes masih dalam pemerhatian namun berada dalam keadaan yang sangat baik, dan menjangkakan akan pulih dalam beberapa hari.

Sementara itu, Jepun pada Isnin turut mengesahkan kes pertama cacar monyet yang dikesan pada seorang lelaki berusian 30-an selepas pulang daripada melancong ke luar negara.

Gebenor Tokyo, Yuriko Koike berkata, pesakit mempunyai sejarah perjalanan ke Eropah dan menjadi kes pertama di negara itu.

Sabtu lalu, Pertubuhan Kesihatan Sedunia (WHO) mengisytiharkan wabak cacar monyet sebagai kecemasan kesihatan global.

Wabak itu telah menjejaskan lebih 16,800 orang di 74 negara, menurut Pusat Kawalan dan Pencegahan Penyakit (CDC) AS pada 22 Julai lalu.-  Agensi


3 cedera gempa 6.8 skala Richter gegar Jepun

TOKYO, 20 Ramadan 1442H, Ahad – Sekurang-kurangya tiga cedera akibat gempa bumi berkekuatan 6.8 skala Richter yang melanda pantai timur Jepun pada Sabtu, kata pihak berkuasa.

Agensi Kajian Geologi Amerika Syarikat (USGS) memaklumkan, gempa awal pagi itu melanda pada kedalaman 47 kilometer di Pasifik wilayah Miyagi – berhampiran pusat gempa besar 2011 yang mencetuskan tsunami sehingga mengorbankan lebih 18,000 nyawa.

Bagaimanapun, agensi meteorologi Jepun memaklumkan gegaran yang turut dirasai di Tokyo pada Sabtu itu tidak membawa risiko tsunami dan tiada kerosakan besar dilaporkan.

Namun, agensi berkenaan memberi amaran bahawa gempa susulan kuat mungkin melanda wilayah itu dalam tempoh seminggu, selain cuaca buruk yang dijangkakan berisiko kepada berlaku kejadian tanah runtuh.

Jepun berada di ‘Ring of Fire’ Pasifik, sebuah lengkungan aktiviti gempa di Asia Tenggara dan melintasi lembah Pasifik.

Negara itu sering dilanda gempa dan memiliki peraturan pembinaan yang ketat bagi memastikan bangunan dapat menahan gegaran kuat. – Agensi


Majikan swasta disaran kaji kesesuaian saraan, ganjaran pekerja

KUALA LUMPUR, 27 Rabiulawal 1445H, Jumaat – Kerajaan menyarankan majikan swasta di negara ini untuk turut sama mengkaji kesesuaian saraan serta ganjaran kepada pekerja, mengambil kira cabaran kos sara hidup semasa.

Perdana Menteri yang juga Menteri Kewangan, Datuk Seri Anwar Ibrahim berkata, kerajaan akan mula mempergiat sesi libat urus pada tahun hadapan.

“Saya menyeru pihak swasta untuk memberi ganjaran terutamanya syarikat yang mempunyai keuntungan yang munasabah,” katanya ketika membentangkan Belanjawan 2024 yang bertemakan ‘Reformasi Ekonomi, Memperkasa Rakyat’ di Dewan Rakyat hari ini.


Arah pantau media sosial, Zahid cuba tutup kegagalan kerajaan

BANGI, 13 Zulkaedah 1444H, Jumaat – Arahan Timbalan Perdana Menteri, Datuk Seri Ahmad Zahid Hamidi supaya Suruhanjaya Komunikasi dan Multimedia (SKMM) memantau hantaran pemimpin politik di media sosial, seolah-olah cuba menutup kegagalan kerajaan.

Ahli Parlimen Tasek Gelugor, Datuk Wan Saiful Wan Jan mendakwa, arahan itu hanyalah strategi pimpinan kerajaan yang digambarkan seolah-olahnya ‘suci’, sementara Perikatan Nasional (PN) pula sebagai parti perkauman.

“Arahan Ahmad Zahid kepada SKMM ini hanyalah strategi mereka untuk menambah lakaran tersebut.

“Padahal kami dalam PN konsisten memperjuangkan kemakmuran bersama untuk semua bangsa dan agama ketika PH-UMNO gagal menjaga kebajikan rakyat,” katanya dalam kenyataan pada Jumaat.

Beliau berkata demikian sebagai mengulas kenyataan Ahmad Zahid Hamidi yang meminta SKMM memantau sebarang hantaran yang cuba menggunakan isu agama, perkauman dengan agenda tertentu, khususnya politik di negara ini.

Ahmad Zahid mendakwa dapatan utama kajian Pemantauan Media Sosial Pada PRU15 oleh Pusat Kewartawanan Bebas (CIJ) mendapati ada pemimpin politik yang cuba menyentuh isu sensitif berkenaan di media sosial.

Malah, kajian dapatan CIJ dengan kerjasama Universiti Nottingham Malaysia, Universiti Sains Malaysia (USM) dan Universiti Malaysia Sabah (UMS) mendapati naratif kaum, agama yang menyinggung perasaan dan diskriminasi dicetuskan ahli politik menguasai platform media sosial di negara ini ketika PRU15.

Membidas perkara itu, Wan Saiful berkata, tatkala Pakatan Harapan-UMNO semakin gagal menjaga kebajikan rakyat, PN terus bersuara mengenai Kumpulan Wang Simpanan Pekerja (KWSP) bersasar dan bantuan kos sara hidup.

“Saya lihat arahan Zahid ini hanya untuk mengalih perhatian rakyat dan menutup kegagalan UMNO-PH yang semakin terserlah.

“Zahid semakin terdesak kerana PRN sudah dekat. Dia telah membawa UMNO menjadi sebuah parti yang menumpang rezeki daripada DAP.

“Sudah pasti akar umbi UMNO tidak selesa dan ramai yang mahu berhijrah. Ini juga Zahid mahu menutup dengan cara melakarkan gambaran negatif mengenai PN,” katanya.


Isu majikan tindas pelajar praktikal perlu dipandang serius: PEMBINA

Oleh Ainul Illia Meor Suzurudin

BANGI, 4 Jamadilakhir 1443H, Jumaat – Persatuan Belia Islam Nasional (PEMBINA) memandang serius isu penindasan majikan terhadap pekerja termasuk pelajar yang menjalani latihan industri di syarikat mereka.

Baru-baru ini tular di aplikasi TikTok dan Facebook, seorang pelajar praktikal kos pelancongan mendakwa diminta menjaga tempat parkir kereta ketika menjalani latihan industri dan hanya dibekalkan sebuah payung ketika panas terik.

Meskipun ada pihak menganggap isu ini remeh, bagi Presiden PEMBINA, Wafiq Azman, ia dilihat sebagai satu diskriminasi dan mencerminkan ketidaksepadanan kerja dengan bidang pelajar berkenaan.

“Penindasan dan diskriminasi bukan sahaja berlaku terhadap pekerja, malah turut melibatkan pelajar yang menjalani latihan industri.

“Ini bukan isu baharu, bahkan pihak kami berkali-kali menyuarakan isu latihan industri ini dalam beberapa isu.

“Iaitu isu penerimaan elaun latihan industri, isu ketidaksepadanan kerja terhadap graduan dan ketiadaan penempatan bagi mahasiswa untuk menjalani latihan industri,” katanya kepada Ismaweb.net.

Bagi mengelakkan situasi sebegini berlanjutan, Wafiq berkata, universiti perlu mengambil inisiatif berhubung rapat dengan pelajar supaya mereka memilih syarikat yang dipercayai dan mempunyai rekod yang baik untuk dijadikan tempat praktikal.

“Saya yakin, universiti sememangnya telah memiliki database nama-nama syarikat yang pernah menerima pelajar dari universiti mereka untuk menerima pelajar latihan industri.

“Jika tidak, mereka akan terdedah dengan syarikat-syarikat yang mempunyai rekod menindas pekerja dan pelajar,” katanya.

Tidak hanya bergantung kepada universiti, beliau berkata, para pelajar juga perlu memainkan peranan untuk menyemak dan mengenal pasti latar belakang dan rekod sesebuah syarikat itu.

“Tambahan, carilah syarikat yang berkait dengan bidang yang diceburi dan bukan hanya memfokuskan kepada elaun semata-mata.

“Jika tidak, anda akan diberikan kerja yang tiada kaitan dengan bidang. Secara tidak langsung anda telah mendedahkan diri untuk ditindas,” katanya.

Pada masa sama, Wafiq turut menggesa kerajaan supaya terlebih dahulu mewajibkan kementerian dan agensi-agensi di bawahnya supaya membayar pelajar yang mengikuti program latihan industri (praktikal) dengan elaun RM900, seperti mana yang dicadangkan kepada pihak swasta.


‘Tanpa makanan kami akan mati’: Rakyat Sri Lanka

COLOMBO, 19 Syawal 1443H, Jumaat – Perdana Menteri Sri Lanka memberi amaran tentang kekurangan makanan ketika negara itu menghadapi krisis ekonomi yang dahsyat.

Bagi mendepani krisis itu, Ranil Wickremesinghe berikrar kerajaan akan membeli baja yang mencukupi untuk musim penanaman akan datang bagi meningkatkan produktiviti.

Keputusan pada April tahun lalu oleh Presiden Gotabaya Rajapaksa untuk mengharamkan semua baja kimia secara drastik mengurangkan hasil dan walaupun kerajaan telah membatalkan larangan itu, belum ada import yang besar.

“Walaupun mungkin tiada masa untuk mendapatkan baja untuk musim Yala (Mei-Ogos) ini, langkah sedang diambil untuk memastikan stok mencukupi untuk musim Maha (September-Mac).

“Saya betul-betul menggesa semua orang untuk menerima beratnya … keadaan,” kata Ranil dalam ciapan di Twitter.

Sri Lanka menghadapi kekurangan tukaran mata wang asing, bahan api dan ubat-ubatan, selain aktiviti ekonomi semakin perlahan.

“Tidak ada gunanya bercakap tentang betapa sukarnya kehidupan,” kata A.P.D. Sumanavathi, seorang wanita berusia 60 tahun yang menjual buah-buahan dan sayur-sayuran di pasar Pettah di Colombo.

“Saya tidak dapat meramalkan bagaimana keadaan akan berlaku dalam masa dua bulan, pada kadar ini kita mungkin tidak berada di sini,” katanya.

Sementara itu, orang ramai juga berbaris panjang di hadapan sebuah kedai menjual tong gas, yang harganya melambung tinggi.

“Hanya kira-kira 200 silinder dihantar, walaupun terdapat kira-kira 500 orang,” kata Mohammad Shazly, pemandu sambilan yang berkata dia berdiri dalam barisan untuk hari ketiga demi memasak makanan untuk lima keluarga.

“Tanpa gas, tanpa minyak tanah, kita tidak boleh berbuat apa-apa. Pilihan terakhir apa? Tanpa makanan kita akan mati. Itu akan berlaku 100 peratus,” katanya.

Gabenor Bank Pusat pada Khamis berkata bahawa pertukaran asing telah diperoleh daripada pinjaman Bank Dunia termasuk pemberian wang untuk membayar penghantaran bahan api dan gas memasak, tetapi bekalan masih sedang berjalan.

Inflasi di negara itu boleh meningkat lagi kepada 40 peratus dalam beberapa bulan akan datang tetapi ia didorong sebahagian besarnya oleh tekanan dari segi penawaran dan langkah-langkah bank.

Kerajaan juga telah mengekang inflasi dari segi permintaan, tambah gabenor.

Inflasi mencecah 29.8 peratus pada bulan April dengan harga makanan meningkat 46.6 peratus dari tahun ke tahun. – Agensi


Tak banyak berubah, masih pemain lama cuma tukar kawasan

BANGI, 7 Rabiulakhir 1444H, Rabu – Strategi rata-rata parti gabungan politik tidak banyak berubah apabila masih mengetengahkan muka dan pemain lama sebagai calon untuk Pilihan Raya Umum Ke-15 (PRU15).

Mengambil contoh Barisan Nasional (BN), meskipun menggugurkan beberapa nama, bukanlah semata-mata demi pembaharuan, tetapi bagi membalas dendam dan menghukum rakan seperjuangan.

Naib Presiden BERJASA, Ir Ts Muhammad Lukman Al Hakim Mohamad yakin BN terutamanya UMNO masih kekal sebagai parti elit yang penuh dengan birokrasi dalaman.

“PH (Pakatan Harapan) pula terutama PKR membariskan lebih ramai calon bukan Melayu dan bukan Islam.

“Ia tidak menjadi masalah bagi mereka kerana penyokong dan simpatisan Melayu yang berfahaman liberal tetap akan menyokong walau siapa pun calon yang diletakkan,” katanya dalam kenyataan, hari ini.

Menurut Muhammad Lukman, PKR yang selama ini terkenal dengan parti ‘multi-racial’ kini seolah-olah semakin didominasi oleh bukan Melayu.

Sementara PAS di dalam Perikatan Nasional (PN) pula kekal ‘istiqamah’ dengan muka-muka lama di kawasan masing-masing, katanya.

“DAP dalam PH juga sama. Percaturan calon menunjukkan PAS dan DAP menyasarkan status quo. Kekalkan bilangan kerusi sedia ada sahaja.

“Apa-apa pun tahniah dan selamat bekerja untuk rakyat semua. Sehingga jam 10 pagi Sabtu ini segalanya mungkin berlaku.

“Slogan baru PRU15 kali ini ‘Now everyone can enter politic’, termasuklah anak muda dari Parti Perikatan Buaya!,” katanya.

BN dan PN mengumumkan senarai calon masing-masing yang akan bertanding dalam PRU15, secara serentak di dua lokasi berlainan malam tadi.

Pengumuman itu menyaksikan terdapat beberapa pemimpin digugurkan termasuk penyandang Ahli Parlimen Pasir Salak, Datuk Seri Tajuddin Abdul Rahman, penyandang Ahli Parlimen Arau, Datuk Seri Shahidan Kassim dan penyandang Ahli Parlimen Ketereh, Tan Sri Annuar Musa.

Sementara dalam khemah PN pula menyaksikan terdapat beberapa kerusi yang masih dikosongkan tanpa calon, termasuk di Parlimen Arau.


PM tak yakin Kabinet sendiri hingga perlu MoU luar Parlimen

BANGI, 24 Jamadilawal 1444H, Isnin – Parti BERJASA menyifatkan perjanjian persefahaman (MoU) yang memaksa ahli Parlimen undi usul kepercayaan terhadap Perdana Menteri, Datuk Seri Anwar Ibrahim sebagai satu tindakan yang amat terdesak.

Bahkan, pelaksanaan MoU itu juga menunjukkan Anwar tidak yakin dengan kekuatan dan kemantapan barisan Kabinet yang dibina beliau sehingga memerlukan satu perjanjian di luar Dewan Rakyat.

Setiausaha Agung BERJASA, Ir Ts Muhammad Lukman Al Hakim berkata, tindakan itu dilihat sesuatu yang sangat mengecewakan dan mengejutkan seluruh rakyat di negara ini.

“Tetapi kita pun faham, perkara ini suatu yang lumrah kerana sebenarnya kerajaan yang terbina pada hari ini ampuh, tidak kukuh.

“Dan terpalit pelbagai isu antaranya pelantikan timbalan perdana menteri yang juga terdiri daripada kluster mahkamah dan beberapa menteri dan timbalan menteri yang langsung tidak ada kapasiti dan ‘capability’ untuk memimpin,” katanya dalam kenyataan, hari ini.

Jumaat lalu, empat gabungan politik memeterai perjanjian bersama Pakatan Harapan (PH) bagi tujuan memperkukuhkan kerjasama dalam kerajaan campuran dipimpin Anwar.

Semua gabungan politik itu diwakili pemimpin tertinggi masing-masing iaitu Presiden WARISAN, Datuk Seri Mohd Shafie Apdal; Pengerusi Gabungan Parti Sarawak (GPS), Tan Sri Abang Johari Abang Openg; Pengerusi Barisan Nasional (BN), Datuk Seri Ahmad Zahid Hamidi dan Pengerusi Gabungan Rakyat Sabah (GRS), Datuk Seri Hajiji Noor, manakala PH, diwakili Anwar sebagai Pengerusinya.


Penduduk Malaysia dianggarkan 32.7 juta pada 2022

PUTRAJAYA, 29 Zulhijjah 1443H, Jumaat – Jumlah penduduk Malaysia pada 2022 dianggarkan 32.7 juta orang berbanding 32.6 juta orang pada 2021, dengan kadar pertumbuhan penduduk tahunan 0.2 peratus, demikian menurut penerbitan Anggaran Penduduk Semasa Malaysia 2022.

Ketua Perangkawan Datuk Seri Dr Mohd Uzir Mahidin berkata penduduk warganegara meningkat daripada 30.0 juta orang pada 2021 kepada 30.2 juta orang pada 2022, dengan kadar pertumbuhan penduduk warganegara turun daripada 0.8 peratus kepada 0.7 peratus bagi tempoh yang sama.

Menurut penerbitan yang dikeluarkan Jabatan Perangkaan Malaysia (DOSM) itu hari ini, beliau berkata komposisi penduduk warganegara pada 2022 meningkat kepada 92.6 peratus iaitu peningkatan sebanyak 0.5 mata peratus berbanding 92.1 peratus pada 2021.

“Pada 2022, penduduk lelaki melebihi penduduk perempuan iaitu masing-masing 17.0 juta dan 15.7 juta. Nisbah jantina adalah 109 lelaki bagi setiap 100 perempuan,” katanya.

Mohd Uzir berkata komposisi penduduk berumur 0-14 tahun iaitu kategori umur muda pada 2022 menurun kepada 23.2 peratus berbanding 23.6 peratus pada 2021, manakala komposisi penduduk berumur 15-64 tahun (umur bekerja) meningkat daripada 69.4 peratus pada 2021 kepada 69.5 peratus pada 2022. – Bernama


Kuasa, keistimewaan Inspektor Sheila digantung

BANGI, 7 Zulhijjah 1444H, Isnin – Polis Diraja Malaysia (PDRM) sudah mengenakan perintah tahan kerja terhadap pegawai polis wanita Inspektor Percubaan Sheila Sharon Steven Kumar.

Pengarah Jabatan Integriti dan Pematuhan Standard, Datuk Seri Azri Ahmad berkata, perintah tahan kerja mengikut Seksyen 78 Akta Polis 1967 telahpun disempurnakan terhadap pegawai berkenaan.

“Sehubungan itu segala kuasa-kuasa, hak dan keistimewaan subjek (Sheila) sebagai seorang pegawai polis adalah tergantung sehingga diputuskan oleh Pihak Berkuasa Tatatertib (PBT),” katanya dalam kenyataan hari ini.

Terdahulu, Sheila dihadapkan ke Mahkamah Majistret Selayang dengan tiga pertuduhan jenayah iaitu dua di bawah Seksyen 509 Kanun Keseksaan dan satu di bawah Seksyen 506 Kanun Keseksaan.

Dia mengaku tidak bersalah dan memohon dibicarakan di atas ketiga-tiga tuduhan berkenaan sejurus kertas pertuduhan dikemukakan.

Sheila didakwa mengugut seorang wanita dengan niat untuk mendatangkan kegentaran kepada mangsa mengikut Seksyen 506 Kanun Keseksaaan yang membawa hukuman maksimum penjara dua tahun, atau denda atau kedua-duanya sekali, jika sabit kesalahan.

Dia juga didakwa menghina kesopanan seorang lelaki dengan berkata; “You tengok badan you, gemuk, botak dan badak sumbu” mengikut Seksyen 509 Kanun Keseksaan yang memperuntuk hukuman maksimum penjara lima tahun atau denda atau kedua-duanya sekali.


Rakyat diharap terus istiqamah, berdisiplin patuhi SOP

KUALA LUMPUR, 18 Jamadilakhir 1442H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan harapan agar rakyat terus beristiqamah dalam kawalan kendiri dan berdisiplin mematuhi prosedur operasi standard (SOP) yang ditetapkan kerajaan dalam keadaan negara kritikal menghadapi pandemik COVID-19.

Pengelola Bijaya Diraja Istana Negara Datuk Ahmad Fadil Shamsuddin berkata Al-Sultan Abdullah juga menasihati rakyat supaya terus bertenang, tabah dan cekal menghadapi Perintah Kawalan Pergerakan (PKP) serta pelaksanaan Proklamasi Darurat demi kepentingan dan keselamatan diri bersama serta negara.

“Sememangnya, dengan pelaksanaan PKP, Seri Paduka Baginda amat memahami cabaran yang dihadapi, khususnya aktiviti ekonomi harian rakyat yang terjejas akibat penularan wabak COVID-19,” katanya dalam kenyataan kepada media bersempena Hari Wilayah esok.

Pada masa yang sama Yang di-Pertuan Agong turut menzahirkan penghargaan kepada rakyat, khususnya petugas barisan hadapan, yang telah menunjukkan semangat solidariti, kesepaduan dan daya ketahanan yang tinggi dalam menghadapi serta memerangi penularan wabak COVID-19.

Pandemik COVID-19 telah memberikan satu pengajaran yang amat bermakna kepada rakyat Malaysia dan Seri Paduka Baginda menzahirkan kesyukuran kerana semua pihak mampu menangani dan memerangi krisis ini kerana sikap prihatin, katanya.

Al-Sultan Abdullah yang genap dua tahun menjadi Ketua Negara hari ini bertitah semangat keprihatinan ini amat terserlah melalui usaha-usaha petugas barisan hadapan yang bertungkus lumus siang dan malam membendung wabak COVID-19.

“Ia juga terserlah melalui usaha-usaha murni kerajaan dan sukarelawan membantu golongan yang memerlukan serta juga melalui pematuhan SOP oleh rakyat jelata.

“Seri Paduka Baginda menegaskan bahawa prihatin ini bukan sekadar slogan sahaja, tetapi merangkumi keseluruhan pembentukan dan pemikiran dasar kerajaan sehingga ke peringkat pelaksanaan dan penyampaiannya.

“Walaupun kerajaan berada dalam situasi yang sukar, kebajikan rakyat tidak akan diabaikan,” kata Ahmad Fadil.

Sementara itu sesuai dengan tema Hari Wilayah Persekutuan pada tahun ini “Wilayah Persekutuan Wilayah Prihatin”, Seri Paduka Baginda turut menyeru rakyat agar menghayati semangat patriotisme dan cintakan Wilayah Persekutuan dengan sentiasa menanam sikap prihatin yang mendalam terhadap satu sama lain. – Bernama


Sindiket dadah aktif di Lembah Klang berjaya ditumpaskan

BANGI, 26 Zulkaedah 1444H, Khamis – Polis Diraja Malaysia (PDRM) berjaya merampas dadah pelbagai jenis dengan nilai dianggarkan berjumlah RM4.06 juta dalam empat serbuan di sekitar Lembah Klang pada Selasa lalu.

Dalam serbuan itu, Jabatan Siasatan Jenayah Narkotik (JSJN) turut menahan empat lelaki warga tempatan berumur antara 37 hingga 58 tahun yang dipercayai terbabit dengan aktiviti pengedaran dadah bagi pasaran tempatan.

Setiausaha Polis Malaysia, Datuk Noorsiah Mohd Saaduddin berkata, rampasan itu membabitkan 62 kilogram (kg) dadah jenis syabu, 12.23kg dadah MDMA, 7.5kg pil ekstasi, 2.18kg ketamin dan 344 gram pil eramin 5.

“Turut dirampas dalam serbuan berkenaan adalah satu pucuk pistol jenis Sig Sauer dan 180 butir peluru.

“Dadah yang dirampas ini diperolehi dari negeri di utara Semenanjung Malaysia dan dihantar ke Kuala Lumpur sebelum diedarkan di sekitar Lembah Klang. Sindiket ini dipercayai mula aktif sejak bulan Mac 2022,” katanya dalam kenyataan, hari ini.

Noorsiah berkata, modus operandi sindiket adalah menggunakan jalan darat sebagai laluan penyeludupan dan menjadikan premis kediaman sebagai stor penyimpanan dadah sebelum diedarkan.

“Kes disiasat di bawah Seksyen 39B Akta Dadah Berbahaya 1952 dan Seksyen 8 Akta Senjatapi Penalti Lebih Berat 1971 serta Seksyen 8(a) Akta Senjatapi 1960.

“Suspek direman selama tujuh hari bermula 14 hingga 20 Jun 2023 bagi membantu siasatan,” katanya.

Beliau berkata, saringan awal mendapati kesemua suspek negatif dadah, manakala hasil semakan rekod jenayah pula hanya dua daripada mereka yang mempuyai rekod lampau bersabit kes jenayah dan dadah.

Katanya, tindakan juga diambil di bawah Akta Dadah Berbahaya (Pelucuthakan Harta) 1988, di mana nilai keseluruhan rampasan dadah dan sitaan harta adalah berjumlah RM4.78 juta.

“Melalui operasi ini, PDRM telah berjaya menumpaskan sindiket penyeludupan dan pengedaran dadah yang bergiat aktif di Lembah Klang.

“PDRM menasihatkan masyarakat agar terus menyalurkan maklumat berkaitan aktiviti pengedaran dadah yang berlaku di sekeliling mereka melalui hotline JSJN di talian 012-2087222,” katanya.


Rosmah gagal batalkan kes rasuah, gugurkan Sri Ram sebagai pendakwa

PUTRAJAYA, 26 Syawal 1443H, Jumaat – Datin Seri Rosmah Mansor gagal dalam usaha terakhir untuk membatalkan perbicaraan kes rasuahnya berkaitan projek solar hibrid bernilai lebih RM1.25 bilion di Sarawak dan untuk menggugurkan Datuk Seri Gopal Sri Ram daripada menjadi ketua pasukan pendakwaan dalam kes tersebut.

Panel tiga hakim Mahkamah Persekutuan yang diketuai oleh Datuk Seri Mohd Zawawi Salleh, semasa menolak rayuan Rosmah berkata mahkamah jenayah tidak mempunyai bidang kuasa untuk memberi pengisytiharan yang dimohon.

“Kami bersetuju dengan alasan yang dikemukakan oleh Mahkamah Rayuan. Kami berpendapat bahawa tiada bidang kuasa sedia ada mahkamah jenayah untuk memberikan pengisytiharan relief,” katanya.

Dalam keputusan sebulat suara itu, Mohd Zawawi berkata terdapat undang-undang bertulis seperti Akta Mahkamah Kehakiman 1964 dan Kaedah-Kaedah Mahkamah 2012 hanya memberikan kuasa sedia ada kepada mahkamah sivil.

Beliau berkata Kanun Tatacara Jenayah adalah undang-undang yang lengkap dan menyeluruh berkaitan prosedur dalam prosiding jenayah.

“Oleh itu, persoalan bahawa mahkamah jenayah mempunyai kuasa untuk memberikan relief itu tidak timbul sama sekali. Rayuan ditolak,” kata Mohd Zawawi.

Dua lagi hakim yang bersidang ialah Datuk Vernon Ong Lam Kiat dan Datuk Mohamad Zabidin Mohd Diah.

Panel itu membuat keputusan tersebut selepas mendengar hujah oleh Sri Ram serta peguam Datuk Jagjit Singh dan Datuk Akberdin Abdul Kader, yang mewakili Rosmah.

Terdahulu, mahkamah tertinggi itu turut menolak bantahan awal Rosmah sama ada wajar bagi Sri Ram mewakili pihak pendakwaan dalam prosiding hari ini.

“Mahkamah tidak menemui sebarang bukti konflik kepentingan jika Sri Ram mewakili pihak pendakwaan. Oleh itu, tiada sebab mengapa beliau tidak boleh mengemukakan atau meneruskan (dalam kes itu) atas kapasitinya sebagai timbalan pendakwa raya kanan. Bantahan awal ditolak,” kata Mohd Zawawi.

Rosmah, 70, isteri bekas Perdana Menteri Datuk Seri Najib Tun Razak merayu terhadap keputusan Mahkamah Rayuan pada 6 Dis lepas yang menolak permohonannya untuk membatalkan keseluruhan perbicaraan kes beliau dalam usaha bebas daripada ketiga-tiga pertuduhan dan menggugurkan Sri Ram daripada menjadi ketua pendakwa dalam kes itu.

Pada 24 September tahun lepas, Hakim Mahkamah Tinggi Mohamed Zaini Mazlan menolak permohonan Rosmah atas alasan kebenaran yang diberikan oleh Peguam Negara ketika itu, Tan Sri Tommy Thomas kepada Sri Ram untuk menjalankan pendakwaan jenayah dalam kes Rosmah adalah sah di bawah Seksyen 376 (3) Kanun Tatacara Jenayah atas kapasitinya sebagai Pendakwa Raya.

Rosmah dituduh meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk menyediakan tenaga hibrid solar di 369 sekolah di luar bandar Sarawak.

Perbicaraan di Mahkamah Tinggi telah selesai dan Mohamed Zaini telah menetapkan 7 Julai, untuk menyampaikan keputusan sama ada Rosmah akan dibebaskan atau disabitkan dengan tiga pertuduhan rasuah itu. – Bernama


‘Cuti beramai-ramai jika isu tindas rider P-Hailing tak diendah kerajaan’

BANGI, 30 Rabiulakhir 1443H, Ahad – Bukan hanya ditekan sistem seliaan yang tidak terkawal, golongan penghantar makanan (P-Hailing) juga berdepan penindasan berkaitan hak beragama.

Sudahlah tidak dilindungi sebagai hak pekerja, golongan ‘rider’ ini juga dinafikan tanggungjawab terhadap tuntutan agama, khususnya membabitkan solat.

Sebelum ini, rider beragama Islam mendakwa, mereka berisiko menghadapi kejatuhan Petunjuk Prestasi Utama (KPI) sekiranya berhenti untuk menunaikan solat serta menolak mengambil pesanan berasaskan babi.

Atas sebab itu, Pertubuhan-Pertubuhan Pembela Islam (PEMBELA) berjanji untuk mengetengahkan isu ini, kerana percaya selagi tiada penyeliaan dan kawalan khusus oleh mana-mana kementerian terhadap industri P-Hailing, nasib rider tidak akan terbela.

Bagaimanapun, Pengerusi PEMBELA, Haji Aminuddin Yahaya tertanya-tanya kementerian khusus manakah yang sepatutnya bertanggungjawab ke atas industri P-Hailing di negara ini.

“Apakah Kementerian Sumber Manusia? Apakah Kementerian Perdagangan dan Hal Ehwal Pengguna atau Kementerian Pengangkutan?

“Kalau ada isu meletus, menteri-menteri akan main ‘passing-passing’ ke sini sana konon bukan bidang kuasa kami sampailah isu itu disenyapkan,” katanya dalam kenyataan.

Mengulas lanjut, Haji Aminuddin mendedahkan mengakui terdapat ‘rider’ terpaksa berkongsi helah untuk solat ketika bekerja tanpa dikurangkan KPI.

“Nak solat pun takkanlah terpaksa berhelah dan curi-curi? Ini sangat menyedihkan.

“Menteri agama mesti campur tangan dalam isu ini juga kerana sudah masuk isu halal haram dan hak untuk solat,” katanya.

Beliau turut kesal apabila golongan penghantar makanan juga tidak dilindungi insurans dan tiada caruman Kumpulan Wang Simpanan Pekerja (KWSP) serta Perkeso, kononnya kerana mereka dianggap bukan pekerja syarikat.

“Memang itulah yang terjadi pun kerana sudah dua kes pihak kami bantu yang melibatkan adik-adik Rider, syarikat tak ambil tanggungjawab langsung pun.

“Syarikat pun tidak ‘dikacau’ pun apabila rider-rider mereka kena kes mahkamah. Kerana apa? Kerana tiada regulasi dan polisi yang jelas,” katanya.

Justeru, beliau menggesa kerajaan segera mengambil tindakan dengan membuat polisi serta dasar khusus untuk melindungi hak industri p-hailing.

“Parlimen itu tempat buat polisi dan dasar, bukan bergaduh atau buat drama. Para Rider sebenarnya saya anggap sebagai frontliner juga, hero yang tidak didendang.

“Jika tidak, mungkin tiba masanya untuk adik-adik Rider bersolidariti beramai-ramai ‘ambil cuti’ sebentar, kita tengok apa jadi dengan syarikat-syarikat gergasi yang angkuh itu.

‘Ambil cuti’ tak salah kan? Lagipun mereka bukannya pekerja syarikat yang diiktiraf dan ada jaminan apa-apa dari syarikat pun,” katanya.

Pautan berkaitan:


PKPB: Solat Jumaat, fardu dibenarkan di Kelantan

KOTA BHARU, 5 Rabiulakhir 1442H, Sabtu – Majlis Agama Islam dan Adat Istiadat Melayu Kelantan (MAIK) membenarkan solat Jumaat dan fardu serta aktiviti di masjid, surau dan musolla di negeri ini dilaksanakan secara terkawal, sepanjang tempoh Perintah Kawalan Pergerakan Bersyarat (PKPB).

Yang Dipertua MAIK Tengku Tan Sri Mohamad Rizam Tengku Abdul Aziz berkata, kebenaran itu berkuat kuasa bermula hari ini sebagai langkah membendung penularan COVID-19 di negeri berkenaan.

Beliau berkata, perkara itu turut mendapat perkenan daripada Sultan Kelantan Sultan Muhammad V sebagai Ketua Agama Islam di negeri ini sebagaimana peruntukan Perkara 6 (1) Undang-undang Perlembagaan Tubuh Kerajaan Kelantan.

“Sepanjang tempoh PKPB, bagi masjid bandar dan jajahan serta masjid mukim, solat Jumaat dan fardu jemaah dibenarkan untuk maksimum 50 jemaah pada setiap waktu dengan penjarakan fizikal sekurang-kurangnya satu meter.

“Sementara bagi surau, jemaah dibenarkan maksimum 30 orang pada setiap waktu dengan penjarakan fizikal sekurang-kurangnya satu meter,” katanya dalam kenyataan hari ini.

Tengku Mohamad Rizam yang juga Tengku Temenggong Kelantan berkata, bagi musolla, hanya 10 jemaah dibenarkan pada setiap waktu solat dan tertakluk kepada kapasiti musolla selepas penjarakan fizikal sekurang-kurangnya satu meter dilaksanakan.

Beliau berkata, masjid dan surau yang terletak di kawasan yang disahkan terdapat kluster COVID-19 akan ditutup apabila mendapat nasihat daripada Kementerian Kesihatan (KKM).

“Surau dan musolla yang terletak di kawasan Kluster Mengketil ditutup sehingga suatu tarikh akan dimaklumkan kelak. Selain itu, kuliah agama sama ada kuliah subuh, maghrib, duha dan kuliah lain termasuk kelas al-Quran di masjid, surau dan musolla juga ditangguhkan sehingga 6 Disember,” katanya.

Semalam, Ketua Pengarah Kesihatan Tan Sri Dr Noor Hisham Abdullah berkata, kadar kebolehjangkitan yang tinggi di Kluster Mengketil menyebabkan kes kluster itu merebak dengan pantas.

Selain merekodkan peningkatan kes yang mendadak dalam tempoh singkat, Dr Noor Hisham berkata, kluster itu merebak ke daerah Kota Bharu, Tanah Merah, Pasir Mas dan Kuala Krai di Kelantan, selain Besut di Terengganu.

Mengulas lanjut, Tengku Mohamad Rizam berkata, kebenaran diberikan itu perlu mengikut prosedur operasi standard (SOP) ditetapkan sebelum ini, termasuk hanya pegawai masjid (Imam Tua, Imam Muda, Bilal, Siak, dan Ahli Jawatankuasa Masjid dan anak-anak mukim terpilih) sahaja dibenarkan.

Semalam, Menteri Kanan (Kluster Keselamatan) Datuk Seri Ismail Sabri Yaakob berkata kerajaan memutuskan untuk melaksana PKPB di Kelantan mulai hari ini hingga 6 Disember. -Bernama


Ahli politik harus elak tingkah laku gugat perpaduan

BANGI, 13 Rabiulawal 1442H, Jumaat – Terdapat segelintir pemimpin politik gagal mengutamakan elemen perpaduan dalam aktiviti politik masing-masing – terutama ketika berkempen mendapatkan sokongan pengundi.

Walhal, politik dan berpolitik itu penting, kerana diperuntukkan juga dalam undang-undang, terutama Perlembagaan Persekutuan – sebagai antara kebebasan dan hak setiap rakyat.

Ia diterjemahkan menerusi sistem demokrasi, yang dinikmati rakyat sejak lebih enam dekad lalu.

Ahli Panel Pemikir Kementerian Perpaduan Negara, Datuk Seri Dr Irmohizam Ibrahim berkata, negara menyediakan platform pilihan raya setiap lima tahun untuk pengundi memilih wakil rakyat, yang sebahagiannya akan dilantik sebagai Menteri, EXCO, Menteri Besar, Ketua Menteri atau Perdana Menteri.

“Bukan hanya menunaikan tanggungjawab di Parlimen dan kawasan, tetapi lebih penting tidak sama sekali meruntuhkan perpaduan dibina sejak merdeka dan Malaysia dibentuk.

“Aspek ini harus diutamakan,” katanya menulis di Berita Harian.

Mengulas lanjut, Dr Irmohizam menyarankan ahli politik berikrar peri pentingnya mengukuhkan asas perpaduan demi negara tercinta, sementara masih disegari erti sambutan ulang tahun kemerdekaan, Hari Malaysia serta 50 tahun Rukun Negara.

Beliau berkata, hanya mengutamakan perpaduan mampu melahirkan kestabilan dan mengembalikan kegemilangan negara.

Sebelum ini, katanya, Malaysia pernah terkenal sebagai sebuah negara contoh dari segi perpaduan dan amalan baik itu perlu terus dipelihara.

“Ahli politik mempunyai peranan penting. Jadikan keperluan ini antara senarai tindakan harian utama masing-masing. Setiap kata tutur dan tindakan perlu dijadikan asas kepada perpaduan yang lebih kukuh dan mantap.

“Saranan Yang di-Pertuan Agong harus dijunjung. Ahli politik harus menjadi contoh kepada rakyat dan menunjukkan teladan baik, bukan sebaliknya.

“Jadikanlah budaya dan kewajipan dalam setiap aktiviti berpolitik dengan mengelak kenyataan, tindakan dan tingkah laku yang boleh menggugat perpaduan,” katanya.


Tauke judi di Malaysia sudah lama ‘kebal’

BANGI, 20 Zulhijjah 1441H, Isnin – Tauke-tauke judi memang sudah sekian lama ‘kebal’, maka pendedahan seorang individu yang tular di media sosial bukan lagi perkara mengejutkan, kata Presiden Ikatan Muslimin Malaysia (ISMA), Haji Aminuddin Yahaya.

Sebelum ini, tular satu video yang disiarkan secara langsung menerusi laman sosial Facebook Hot Burger Malaysia serta dikongsi akaun Asri Janggut mendakwa, pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh.

Lelaki dikenali sebagai Mohd Asri Hamid mendakwa demikian selepas tidak berpuas hati beberapa gerai yang menjual burger pada waktu malam disita oleh Majlis Bandaraya Shah Alam (MBSA), sedangkan beberapa kedai haram milik warga asing dan kedai perjudian dibiarkan beroperasi tanpa tindakan.

Memuji keberanian Mohd Asri, Haji Aminuddin berkata, apa yang berlaku terhadapnya menimbulkan persoalan kepada rakyat, jika aduan seumpama itu bakal menyusahkan pengadu.

“Kepada siapa lagi rakyat nak mengadu jika mengadu kepada pihak polis dan PBT pun tidak membantu, malah menyusahkan pengadu sahaja?

“Beliau telah menjalankan pelbagai usaha membuat laporan polis di beberapa jabatan namun hasilnya sangat menghampakan,” katanya dalam kenyataan.

Lebih menghairankan, Haji Aminuddin berkata, apabila tauke-tauke judi terbabit tahu ada laporan polis yang dibuat oleh Mohd Asri terhadap mereka.

“Siapa yang membocorkan maklumat ini apabila sepatutnya hanya beliau dan pihak polis sahaja yang mengetahuinya?

“Semalam pihak polis Sungai Buloh telah menafikan segalanya tetapi Encik Asri mempunyai maklumat lengkap termasuk video sebagai bahan bukti. Kenapa polis kata tiada pula?,” katanya.

Beliau turut kesal apabila pihak berkuasa tempatan (PBT) pula seolah-olah memihak kepada tauke judi berbanding melindungi rakyat yang membuat laporan.

“Apakah ini sikap yang wajar dari sebuah PBT? Saya menyeru dan merayu kepada pihak polis dan PBT, jalankanlah kerja kamu dengan jujur dan ikhlas.

“Jangan pandang remeh pada teknologi yang ada pada hari ini kerana rakyat tidak mudah lagi diperbodohkan,” katanya.


Dua maut banjir kilat di Jeddah

JEDDAH, 30 Rabiulakhir 1444H, Jumaat – Dua maut dalam banjir kilat yang melanda bandar Jeddah di Arab Saudi pada Khamis berikutan kenaikan paras air ekoran hujan.

Jurucakap pertahanan awam Arab Saudi di wilayah Makkah mengesahkan jumlah kematian di Twitter dan menggesa penduduk untuk kekal di rumah melainkan keperluan mendesak.

Media kerajaan melaporkan, banjir juga menyebabkan kelewatan penerbangan di Lapangan Terbang Antarabangsa King Abdulaziz, penutupan sekolah dan menyekat jalan ke Makkah.

Menurut Pusat Meteorologi Kebangsaan Arab Saudi, hujan di kawasan selatan Jeddah antara 8 pagi dan 2 petang Khamis, yang mencecah 179 milimeter, adalah ‘tertinggi’ pernah direkodkan.

Ia melebihi jumlah hujan yang dicatatkan pada 2009 apabila puluhan orang maut dalam banjir kilat.

Imej yang disiarkan di media sosial pada Khamis menunjukkan kereta hanyut di sepanjang jalan.

Lapangan Terbang Antarabangsa King Abdulaziz di bandar itu berkata, disebabkan keadaan cuaca, pelepasan beberapa penerbangan telah ditangguhkan, justeru menggesa penumpang untuk menghubungi syarikat penerbangan untuk jadual terkini.

Agensi Akhbar Saudi (SPA) rasmi melaporkan, sebelum awal pagi sekolah di bandar itu akan ditutup kerana hujan diramalkan berterusan sepanjang hari.

“Sekolah-sekolah juga ditutup di bandar berdekatan Rabigh dan Khulais untuk memelihara keselamatan pelajar lelaki dan perempuan,” katanya. – Agensi


Banjir Kelantan: Hanya 790 mangsa masih di 3 PPS

KOTA BHARU, 3 Syaaban 1443H, Ahad – Jumlah mangsa banjir di Kelantan terus berkurangan kepada hanya 790 orang daripada 226 keluarga di pusat pemindahan sementara (PPS) malam ini berbanding 1,337 orang daripada 382 keluarga petang tadi.

Berdasarkan portal Info Bencana Jabatan Kebajikan Masyarakat, setakat 8 malam, kesemua mangsa banjir berada di tiga PPS dalam daerah Pasir Mas.

Mereka terdiri daripada 262 lelaki, 255 wanita, 138 kanak-kanak lelaki, 127 kanak-kanak perempuan dan lapan bayi.

Jabatan Pengairan dan Saliran melalui laman sesawangnya pula melaporkan air di semua sungai utama di Kelantan kini berada pada paras biasa.-  Bernama


Persiap banjir di Pahang, Pemuda ISMA bekal 32 unit tangki air statik

BANGI, 29 Jamadilakhir 1442H, Khamis – Pemuda gerakan Islam, Ikatan Muslimin Malaysia (ISMA) komited untuk terus membantu meringankan beban yang ditanggung mangsa banjir di Pahang tanpa mengharapkan populariti mahupun sanjungan.

Justeru, sebagai persiapan bagi menghadapi bencana banjir yang dijangka berlaku pada masa akan datang, sayap pemuda ISMA itu mengambil inisiatif untuk membekalkan 32 unit tangki air statik ke lokasi strategik masjid-masjid di daerah Bera, Temerloh dan Pekan.

Inisiatif itu turut melibatkan kerjasama dengan Yayasan Maghfirah, Kelab Perwira Aman Palestin dan Yayasan Ikhlas.

Pemuda ISMA yakin menerusi inisiatif itu juga masjid-masjid tersebut dapat diimarahkan.

“Jika ada penduduk yang masih terputus bekalan air, boleh dapatkan dari masjid tersebut yang berdekatan kediaman mereka.

“Moga hasrat ini dapat direalisasikan dan lebih ramai rakyat Pahang akan mendapat manfaat dari inisiatif ini,” katanya dalam kenyataan di Facebook, hari ini.

Dalam kenyataan sama, Pemuda ISMA berkongsi surat penghargaan yang diterima dari Menteri Besar Pahang, Datuk Seri Wan Rosdy Wan Ismail susulan membantu dalam operasi banjir yang berlaku di negeri itu, baru-baru ini.

Surat yang bertarikh 25 Januari itu mengatakan sumbangan tersebut sangat dihargai sebagai tanda keprihatinan dan tanggungjawab Persatuan Sukarelawan ISMA dan Yayasan Maghfirah membantu kerajaan negeri meringankan beban mangsa banjir di Pahang.

Susulan itu, dengan rasa rendah diri, Pemuda ISMA juga merakamkan penghargaan di atas kesudian kerajaan negeri menerima bantuan dari orang ramai yang telah diamanahkan.

“Tidaklah kami mengharapkan populariti mahu pun sanjungan, sebaliknya kami benar-benar ingin membantu meringankan beban ditanggung terutamanya terhadap mangsa-mangsa banjir.

“Dan kami akan terus komited dalam membantu dalam misi-misi bantuan bersesuaian di masa mendatang,” katanya.


PRU15: N Sembilan mungkin tidak bubar DUN tahun ini

SEREMBAN, 3 Safar 1444H, Rabu – Kerajaan Pakatan Harapan (PH) Negeri Sembilan berkemungkinan tidak akan membubarkan Dewan Undangan Negeri (DUN) sebelum Mac tahun depan meskipun tarikh Pilihan Raya Umum Ke-15 (PRU15) masih menjadi teka-teki.

Pengerusinya, Datuk Seri Aminuddin Harun, berkata ini kerana masih banyak perkara terutama berkaitan kepentingan rakyat yang memerlukan perhatian dan bantuan ketika ini termasuk memulihkan ekonomi.

“Bila PRU15, masih menjadi teka-teki sekarang tapi saya cadangkan supaya pilihan raya dapat diadakan tahun hadapan, namun ia terpulang pada Majlis Presiden PH untuk menentukan.

“Pada masa ini, rakyat tengah susah dan perlukan perhatian dan bantuan daripada kerajaan…adakan PRU15 ketika ini yang kosnya pasti menelan berbilion ringgit,” katanya kepada pemberita selepas menghadiri sambutan Hari Kebangsaan 2022 peringkat Negeri Sembilan, di sini, hari ini.

Semalam, media melaporkan Setiausaha Agung PAS ,Datuk Seri Takiyuddin Hassan, dipetik sebagai berkata, tiga negeri diterajui parti itu iaitu Kedah, Kelantan dan Terengganu tidak akan membubarkan DUN lebih awal daripada Mac tahun depan.

Dalam pada itu, Aminuddin, yang juga Naib Presiden PKR, turut senada dengan pandangan itu selain berpendapat tindakan sama perlu difikirkan setiap negeri ketika ini. – Bernama


Negara haram Israel mohon bantuan antarabangsa padam kebakaran hutan

BAITULMAQDIS, 8 Muharram 1443H, Selasa – Negara pengganas Israel memohon bantuan antarabangsa bagi mengawal kebakaran hutan yang kini semakin merebak di luar kawalan.

Kementerian Luar berkata, kebakaran hutan di barat Baitulmaqdis itu memaksa ratusan penduduk untuk berpindah.

“Menteri Luar Negeri, Yair Lapid menghubungi rakan sejawatnya di Greece dan meminta sokongan udara untuk membantu memadamkan kebakaran berhampiran Baitulmaqdis,” katanya dalam kenyataan.

Greece menyatakan kesediaannya untuk membantu rejim itu memadamkan kebakaran hutan.

Selain Greece, Israel turut meminta pertolongan dari Cyprus, Itali, Perancis dan beberapa negara lain.

Seramai 75 anggota bomba dan 10 pesawat dikerahkan bagi memadam kebakaran hutan yang memasuki hari kedua.

Sekurang-kurangnya 4,200 ekar (17,000 hektar) kawasan hutan terbakar dalam tempoh berkenaan.

Menurut pegawai perubatan, beberapa individu dirawat kerana terhidu asap, namun tidak kecederaan serius dilaporkan.

Siasatan berhubung kebakaran itu sedang dijalankan. – Agensi


Pendedahan bekas KPN serlah ‘topeng’ sebenar ahli politik

BANGI, 22 Ramadan 1442H, Selasa – “Jika badan penguat kuasa undang-undang terutamanya Polis Diraja Malaysia (PDRM) pun tidak menyenangi kerenah ahli politik, bagaimana pula jabatan-jabatan lain. Mungkin lebih teruk dan parah.”

Demikian kata Ketua Perhubungan Ikatan Muslimin Malaysia (ISMA) Negeri Kelantan, Ustaz Sharipudin Abdul Kadir susulan pendedahan bekas Ketua Polis Negara, Tan Sri Abdul Hamid Bador mengenai campur tangan ahli politik dalam PDRM, baru-baru ini.

Sebelum ini, Abdul Hamid mengakui tidak senang dengan campur tangan Menteri Dalam Negeri, Datuk Seri Hamzah Zainudin menyebabkan beliau mempunyai hubungan yang tidak baik dengannya.

“Ini yang patut dihindarkan (campur tangan), tidak boleh seseorang menteri campur urusan kawal selia PDRM.

“Beliau (Hamzah) hanya diberikan kuasa untuk tetapkan dasar… apakah hala tuju pasukan, adakah pasukan ini pincang ataupun pasukan ini ada masalah.

“Itu peranan dan tanggungjawab beliau (sebagai Pengerusi SPP), bukannya tentukan siapa CPO (Ketua Polis Negeri) siapa pengarah, peranan beliau sebagai Pengerusi SPP ada hadnya,” katanya.

Ustaz Sharipudin berkata, ucapan bekas Ketua Polis Negara menjelang umur persaraan menunjukkan kepada rakyat siapa ahli politik sebenarnya.

“Syabas kepada IGP yang berterus terang dan telus. Kerenah ini mungkin telah lama berlarutan dan semakin parah. Cuma tidak diceritakan oleh mereka yang terlibat.

“Mereka simpan dalam memori asalkan persaraan aman dan bahagia dengan keistimewaan faedah persaraan yang mereka perolehi,” katanya.


Ahmad Zahid curang pada parti jika jalin kerjasama dengan Anwar

BANGI, 26 Rabiulakhir 1444H, Isnin – Rundingan antara pemimpin utama Barisan Nasional (BN) dan Pakatan Harapan (PH) bertentangan dengan keputusan Perhimpunan Agung UMNO (PAU) 2020 yang menolak Datuk Seri Anwar Ibrahim serta DAP.

Rundingan tersebut, tidak kira sama ada membawa UMNO dan BN sebagai sebahagian kerajaan bersama PH atau sekadar menyokong Anwar sebagai Perdana Menteri jelas membelakangkan suara akar umbi parti, demikian tegas Penganalisis politik, Dr Mohammad Tawfik Yaakub.

“Walau apa jua keputusan rundingan ketika ini, sama ada BN menjadi kerajaan atau kekal sebagai pembangkang, sepatutnya Ahmad Zahid perlu akur dengan desakan akar umbi yang mahukannya meletakkan jawatan.

“Rundingan berkenaan tidak melepaskan Pengerusi BN dan Presiden UMNO, Datuk Seri Dr Ahmad Zahid Hamidi daripada bertanggungjawab terhadap prestasi buruk UMNO dan BN dalam Pilihan Raya Umum Ke-15 (PRU15),” katanya seperti dipetik Berita Harian, hari ini.

Mengulas lanjut, Dr Mohamad Tawfik berkata, sekiranya kerjasama BN dan PH ini berlaku, ternyata ia bertentangan dengan ketetapan PAU.

Malah, situasi ketika ini jelas membuktikan Ahmad Zahid menipu ahli UMNO dan menyalahgunakan PAU apabila sebelum ini menafikan ingin bekerjasama dengan Anwar dan DAP, tapi perkara itu kini terserlah benar.

“Jelas, Ahmad Zahid curang pada parti dan ahlinya. Dengan pelbagai desakan di peringkat bahagian dan sayap serta pimpinan negeri, beliau nyata sudah kehilangan kepercayaan untuk memimpin UMNO dan BN, sekali gus perlu melepaskan jawatan untuk memulihkan parti,” katanya lagi.

Pagi tadi beberapa pemimpin utama BN dan PH duduk semeja mengadakan pertemuan di Hotel Seri Pacific yang dipercayai untuk berunding membentuk kerajaan.


RMK12 diluluskan, mesyuarat Dewan Rakyat berbaki 2 hari

KUALA LUMPUR, 1 Rabiulawal 1443H, Jumaat – Minggu keempat Dewan Rakyat menyaksikan Rancangan Malaysia ke-12 (RMK12), rancangan lima tahun baharu negara dilulus selepas empat hari dibahas dan melalui sesi penggulungan 27 kementerian.

Sebanyak 106 Ahli Parlimen blok kerajaan dan pembangkang mengambil bahagian pada sesi perbahasan Rancangan Malaysia bagi tempoh 2021-2025 itu selepas dibentang Perdana Menteri Datuk Seri Ismail Sabri Yaakob pada 27 September.

Sejak Selasa lepas persidangan Dewan diisi penuh dengan sesi penggulungan oleh kesemua kementerian bagi menjawab perkara-perkara dibangkitkan Ahli Parlimen ketika membahaskan usul RMK12 itu.

Antara yang menarik adalah mengenai masa depan negara dalam pembangunan vaksin apabila Menteri Sains, Teknologi dan Inovasi Datuk Seri Dr Adham Baba memberi keyakinan bahawa Malaysia boleh menjadi negara pengeluar vaksin manusia dalam tempoh 10 tahun melalui Pelan Hala Tuju Pembangunan Vaksin Negara yang akan dilancarkan dalam masa terdekat.

Sebagai permulaan, Ahli Parlimen Tenggara itu berkata sebuah pusat vaksin negara akan ditubuhkan iaitu Institut Genom dan Vaksin Malaysia (MGVI).

Persidangan Dewan Rakyat turut dimaklumkan mengenai akta warga emas dan kajian ke arah penggubalannya telah siap, sebagai persediaan Malaysia menjadi negara tua menjelang 2030.

Akta itu bertujuan melindungi hak dan kebajikan golongan warga emas dari segi penjagaan, perlindungan, pemerkasaan dan sokongan merangkumi institusi keluarga dan komuniti.

Isu-isu berkaitan pandemik COVID-19 juga masih menjadi perhatian dan antara lain dimaklumkan bahawa Surat Setuju Terima telah dikeluarkan kerajaan kepada tiga syarikat pembekal kit ujian saringan kendiri COVID-19 untuk sekolah pada 13 September lepas dengan nilai kontrak keseluruhan berjumlah RM9.72 juta.

Penghantaran kit ujian saringan kendiri COVID-19 itu disempurnakan semua syarikat ke 140 Pejabat Pendidikan Daerah dan Jabatan Pendidikan Negeri seluruh negara pada 25 September untuk sesi pembukaan sekolah pada Oktober hingga Disember 2021.

Ahli-ahli Parlimen turut dimaklumkan bahawa kerajaan tiada masalah membenarkan syarikat swasta menawarkan perkhidmatan Internet dan telekomunikasi melalui teknologi satelit dengan syarat ia ditawar pada harga berpatutan kepada rakyat.

Secara keseluruhan, suhu Dewan Rakyat minggu ini tenang, cuma ada ketika sedikit kecoh antaranya ketika beberapa Ahli Parlimen mempersoal Yang Dipertua Dewan Rakyat Datuk Azhar Azizan Harun mengenai kedudukan Ahli Parlimen Pengerang Datuk Seri Azalina Othman Said yang masih dijemput sebagai Timbalan Speaker sementara.

Isu itu timbul apabila Azalina yang meletak jawatan Timbalan Speaker pada 23 Ogos, dilantik sebagai Penasihat Khas kepada Perdana Menteri (Undang-undang dan Hak Asasi Manusia), dan Azhar menjelaskan bahawa perkara itu bukan satu isu kerana pelantikan Azalina bukan bertaraf menteri dan bukan menjadi sebahagian pihak pentadbiran atau kerajaan.

Isu sama turut mencuri tumpuan minggu ini apabila Ahli Parlimen Pontian Datuk Seri Ahmad Maslan yang dicalon menggantikan Azalina, mengumumkan menarik diri.

Isu-isu di luar Parlimen turut mendapat perhatian Ahli Parlimen termasuk pendedahan Pandora Papers dan krisis politik di Melaka.

Sementara itu, Rang Undang-Undang Kumpulan Wang Amanah Negara (KWAN) (Pindaan) 2021 turut dibentang untuk bacaan kali pertama minggu ini.

Menurut Takwim, Mesyuarat Pertama Penggal Keempat Parlimen Keempat Belas yang ditangguhkan hingga Isnin ini, hanya berbaki dua hari lagi. – Bernama


Keputusan tak rasmi: GRS tumbangkan Warisan Plus

BANGI, 8 Safar 1442H, Sabtu – Gabungan Rakyat Sabah (GRS) menang Pilihan Raya Negeri (PRN) Sabah ke-16 selepas memperoleh majoriti mudah berdasarkan keputusan tidak rasmi sehingga pukul 9 malam.

Gabungan Rakyat Sabah (GRS) yang terdiri dari Barisan Nasional (BN), Perikatan Nasional (PN) telah berjaya membentuk Kerajaan Negeri Sabah, dengan kini menang di 37 kerusi.

Berita selanjutnya menyusul


Belum ada jangka waktu kuatkuasakan pemansuhan hukuman mati mandatori: Wan Junaidi

KUCHING, 10 Zulkaedah 1443H, Jumaat – Kerajaan belum menetapkan sebarang jangka waktu bagi menguatkuasakan pemansuhan hukuman mati mandatori yang telah dipersetujui.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, banyak perkara perlu diperhalusi terlebih dahulu termasuk cadangan menubuhkan satu tribunal untuk mengkaji kes yang sudah dijatuhi hukuman itu oleh mahkamah.

“Dari sudut keperlembagaannya, perlu diteliti oleh pihak AG (Peguam Negara) dan kementerian saya kerana kalau bercanggah dengan perlembagaan, ia tidak dapat dilaksanakan,” katanya kepada pemberita di sini hari ini.

Menurut kenyataan itu, keputusan tersebut dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh Wan Junaidi semasa mesyuarat Jemaah Menteri pada 8 Jun lepas.

Wan Junaidi juga berkata, kerajaan secara prinsipnya menerima dan mengambil maklum syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian itu.

Jawatankuasa itu, yang diketuai bekas Ketua Hakim Negara Tun Richard Malanjum, dianggotai pakar perundangan seperti bekas Hakim Besar Malaya, bekas Peguam Cara Negara, pengamal undang-undang, pensyarah undang-undang dari institusi pengajian awam terkemuka dan pakar kajian jenayah.

Beliau berkata, beberapa seksyen dalam akta yang memperuntuk hukuman mati mandatori serta seksyen lain yang berkaitan juga perlu diperhalusi sebelum pemansuhannya dapat dilaksanakan.

Wan Junaidi berkata, semua kes semasa yang melibatkan mahkamah menjatuhi hukuman mati mandatori namun belum dilaksanakan hukumannya akan ditangguh sehingga pemansuhan itu dikuat kuasa.

“Semua ini kena dikaji satu persatu dan apakah jenis hukuman yang perlu kita buat. Itu tugas saya sekarang sebab kerajaan sudah luluskan menurunkan hukuman-hukuman ini,” katanya yang berharap kajian lanjut akan dilaksana kerana kelulusan pemansuhan itu mendapat sokongan penuh semua pihak di negara ini.

Beliau berkata, definisi hukuman mati mandatori perlu difahami kerana terdapat beberapa akta yang tidak memberi pilihan kepada hakim untuk menggunakan budi bicara mereka bagi mengenakan hukuman lain.

“(Apabila) hukuman mati mandatori ini dihapuskan, kita akan menyerahkan kembali kepada hakim sama ada (untuk menjatuhkan) hukuman mati atau hukuman lain,” katanya. – Bernama


Polis Taiping potong bekalan elektrik premis judi di Batu Kurau

TAIPING, 24 Rabiulawal 1442H, Selasa – Polis bersama Tenaga Nasional Berhad (TNB) bertindak memotong bekalan elekritk sebuah premis di Taman Kurau Aman, Batu Kurau, dekat sini hari ini kerana terlibat dalam aktiviti perjudian dalam talian.

Ketua Polis Daerah Taiping ACP Osman Mamat berkata tindakan TNB bersama polis itu dilakukan bagi membendung aktiviti perjudian di kawasan itu yang menjadi kegusaran penduduk sekitarnya.

Beliau berkata siasatan mendapati premis perjudian tersebut beroperasi 24 jam sehari dan pengusahanya menggunakan pintu belakang sejak dua bulan lalu dan pelanggan yang datang akan membuat tambah nilai (bayaran) secara pandu lalu.

“Kita bertindak serius untuk membendung aktiviti perjudian dalam talian dan perjudian lain di daerah ini. Semasa operasi, pemilik tidak berada di premis itu,” katanya dalam sidang media selepas operasi tersebut di sini.

Osman berkata operasi pada pukul 10.30 pagi itu membabitkan beberapa kakitangan TNB dan tindakan pemotongan bekalan elektrik dlakukan mengikut Seksyen 41C Akta Rumah Judi Terbuka 1953 dan Seksyen 21 A akta yang sama.

Beliau berkata pihaknya juga akan memohon kepada Majlis Perbandaran Taiping (MPT) untuk membatalkan lesen perniagaan premis tersebut.

Katanya, sejak awal tahun lebih 40 kes tangkapan aktiviti perjudian dalam talian dikenakan tindakan di daerah Taiping dan meminta masyarakat supaya memberikan maklumat mengenai sebarang kegiatan jenayah itu. – Bernama


Perjuangan belum selesai selagi tak tukar nama Bukit Melaka

Oleh Siti Fatimah Ishak

BANGI, 28 Zulhijjah 1441H, Selasa – Kerajaan Negeri Melaka di bawah pentadbiran Perikatan Nasional diingatkan tidak tunduk desakan dari parti komponen – MCA – yang bersungguh-sungguh mempertahankan nama Bukit St Paul.

Presiden Ikatan Muslimin Malaysia (ISMA), Haji Aminuddin Yahaya berkata, pihaknya menyokong penuh penukaran nama Bukit St Paul kepada nama asalnya, iaitu Bukit Melaka.

“Alhamdulillah, dalam masa singkat, kita telah menyerahkan sebuah petisyen sokongan kepada pihak Perbadanan Muzium Melaka (PERZIM) bagi menyokong usul penukaran nama Bukit St Paul kepada nama asalnya – Bukit Melaka.

“Tahniah dan terima kasih khususnya kepada warga Melaka yang menyokong usaha ini, tetapi usaha dan perjuangan kita masih belum selesai selagi nama bukit tersebut tidak dikembalikan kepada nama asalnya.

“Jadi, kita harap kerajaan Melaka tidak tunduk tekanan dengan tekanan dari MCA yang mempertahankan nama Bukit St Paul,” katanya.

Semalam, ISMA Melaka menyerahkan petisyen sokongan kepada PERZIM – yang mendapatkan 16,388 tandatangan rakyat Malaysia.

Petisyen setebal 190 muka surat itu adalah tanda sokongan rakyat Malaysia terhadap cadangan PERZIM mengembalikan semula nilai sejarah bukit berkenaan, yang awalnya milik kerajaan Kesultanan Melayu Melaka.

Petisyen itu dilancarkan secara atas talian di laman web change.org pada 19 Julai lalu, dan masih diteruskan sehingga ke hari ini.

Terdahulu – MCA Kota Melaka antara pihak yang membantah usul menukar nama Bukit St Paul menjadi Bukit Melaka.

Naib pengerusinya, Datuk Ronald Gan mendakwa, Bukit St Paul harus kekal seperti yang telah diketahui selama ini.

“Tidak masuk akal untuk mengusulkan agar nama ikon sejarah itu diubah. Adakah kita akan menukar nama replika Galleon Portugis Flor de la Mar di Bandar Hilir juga,” dakwanya.


Nahas helikopter: Polis rakam keterangan tujuh saksi

KUALA LUMPUR,23 Rabiulawal 1442H, Isnin – Polis telah merakam keterangan tujuh saksi, bagi membantu siasatan kejadian helikopter terhempas di Taman Melawati, Ampang yang mengorbankan dua orang semalam.

Mangsa yang maut dikenal pasti sebagai Komander (B) Mohamed Sabri Baharom, 56, juruterbang pesawat ringan berkenaan dan penumpang Mohd Irfan Fikri Mohamed Rawi, 41.

Ketua Polis Daerah Ampang Jaya, Mohamad Farouk Eshak berkata, seramai 20 saksi lain juga telah dikenal pasti dan akan dipanggil untuk diambil rakaman percakapan.

“Orang ramai yang mempunyai maklumat berkaitan insiden ini juga diseru untuk tampil ke Ibu Pejabat Polis (IPD) Ampang Jaya, bagi membantu siasatan atau untuk menyalurkan maklumat. Siasatan lanjut masih diteruskan,” katanya dalam kenyataan hari ini.

Beliau berkata, proses bedah siasat ke atas Mohamed Sabri dan Mohd Irfan Fikri dilakukan di Hospital Canselor Tuanku Muhriz Universiti Kebangsaan Malaysia, UKM (HCTMUKM) hari ini dan masing-masing selesai pada pukul 11.15 pagi serta pukul 1.15 tengah hari tadi.

Katanya, kedua-dua jenazah telah diserahkan kepada waris masing-masing untuk urusan pengkebumian.

“Keputusan penuh hasil bedah siasat akan dikemukakan, setelah mendapat laporan penuh makmal,” katanya.

Dalam pada itu, Mohamad Farouk juga menasihatkan orang ramai agar tidak mengedarkan video atau gambar berkaitan insiden berkenaan di media sosial, bagi mengelakkan spekulasi dan komen yang tidak wajar serta mengganggu siasatan.

Dalam insiden menjelang tengah hari semalam, dua lelaki maut manakala dua lagi termasuk seorang wanita selamat dalam nahas melibatkan dua helikopter, yang dipercayai berlanggar di udara sebelum sebuah daripadanya terhempas di kawasan semak di Jalan Taman Melawati.

Bernama melaporkan bahawa helikopter berwarna biru yang terhempas itu diterbangkan oleh Mohamed Sabri Baharom, manakala sebuah lagi diterbangkan Datuk Ahmad Jauhari Yahya bekas Ketua Pegawai Eksekutif Sistem Penerbangan Malaysia Berhad, yang kini dikenali sebagai Malaysia Airlines Berhad.

Mangsa yang terselamat iaitu Ahmad Jauhari, 66, dan Tan Chai Eian, 51, dalam sebuah helikopter lain yang membuat pendaratan cemas di sebuah padang sekolah berdekatan, hanya mengalami kecederaan ringan. – Bernama


Tuan Ibrahim kata PM tak lakukan lebih baik dari kerajaan terdahulu

BANGI, 7 Rabiulakhir 1445H, Ahad – Perdana Menteri, Datuk Seri Anwar Ibrahim dilihat gagal bertindak terhadap apa yang diperjuangkan sebelum ini dan tidak menunaikan janji kepada rakyat, kata Timbalan Presiden PAS, Datuk Seri Tuan Ibrahim Tuan Man.

Beliau berkata, sewajarnya kerajaan Madani hari ini membetulkan kesilapan pimpinan kerajaan terdahulu dan melakukan yang lebih baik.

“Kita lihat dari segi beberapa agenda Perdana Menteri masih lagi bertindak tidak sebagaimana yang diperjuangkan dulu. Waktu dulu bersama (Pakatan Rakyat) dia kena gas di mata, kena buat demonstrasi tetapi hari ini sebarang demonstrasi dia bertindak padahal dia yang di antara dulu.

“Sama juga soal untuk pendemokrasian apa yang disebut soal nak bela harga barang, kos hidup, janji apa yang djijanjikan dulu. Tiba-tiba tidak ditunaikan apa yang mendukacitakan ialah mereka meneruskan agenda menyekat hak negeri-negeri contohnya royalti minyak,” dakwanya dalam video yang dimuat naik di Facebook, hari ini.

Tuan Ibrahim yang juga Ahli Parlimen Kubang Kerian berkata, sewajarnya Anwar selepas diangkat menjadi Perdana Menteri, mengubah dan membetulkan kesilapan yang dilakukan kepimpinan kerajaan terdahulu dan membuat yang lebih baik daripada pemerintahan sebelum ini.

“Saya fikir kalau dia ambil tindakan tersebut dia tak akan ada konfrantasi tapi apabila dia meneruskan bahkan mengecilkan lagi.

“Saya fikir dia tak sepatutnya buat sedemikian, sama juga soal peruntukan kepada Ahli-ahli Parlimen, tindakan berkenaan sangat mengecewakan,” katanya.

Tuan Ibrahim berkata, misalnya di Kelantan dan Kedah, meskipun negeri-negeri pembangkang tidak membuat perjanjian, namun kerajaan negeri tetap adil dalam mengagihkan hak kepada wakil rakyat.

“Di Kelantan tiada perjanjian pun, tetapi kita bagi kepada pembangkang begitu juga di Kedah tiada sebarang perjanjian dengan pembangkang tapi hak dia sebagai wakil rakyat kita beri,” katanya.

Namun, jelasnya, hal demikian tidak sama ketika pemerintahan Datuk Seri Ismail Sabri menjadi Perdana Menteri berikutan ketika itu negara berdepan saat kritikal.

“Waktu zaman Ismail Sabri memegang tampuk pemerintahan, kerajaan tiada majoriti, kritikal saat itu kalau sekiranya pembangkang bersatu kemudian akan tumbang.

“Jadi waktu itu perlu ada satu perjanjian supaya kita kestabilan namun keadaan hari ini Perdana Menteri ada dua pertiga majoriti jadi tiada sebab untuk tidak berlaku adil,” katanya.

Katanya lagi, Anwar sewajarnya bertindak adil dan lebih baik daripada sebelum ini berikutan ini merupakan hak rakyat diwakili bukannya hak wakil rakyat berkenaan.


Risiko kematian, gejala serius akibat Omicron rendah dari Delta

SEOUL, 20 Rejab 1443H, Selasa – Individu yang dijangkiti varian Omicron hampir 75 peratus kurang risiko untuk mengalami gejala serius atau kematian berbanding varian Delta, menurut laporan pihak berkuasa kesihatan Korea Selatan.

Satu Kajian Agensi Kawalan dan Pencegahan Penyakit Korea (KDCA) terhadap 67,200 kes jangkitan yang disahkan sejak Disember menunjukkan gejala serius dan kematian akibat Omicron masing-masing pada purata 0.38 peratus dan 0.18 peratus, berbanding 1.4 peratus serta 0.7 peratus bagi kes Delta.

KDCA mengklasifikasikan kes yang teruk sebagai pesakit yang dimasukkan ke hospital dan menerima rawatan di unit rawatan rapi (ICU).

Kira-kira 56 peratus daripada 1,073 orang meninggal dunia sejak lima minggu lalu, membabitkan kes yang tidak divaksinasi atau hanya menerima satu dos vaksin.

Kajian itu menunjukkan bahawa individu berumur 60 tahun dan ke atas menyumbang 94 peratus daripada kadar kematian.

Lebih 86 peratus daripada 52 juta penduduk Korea Selatan telah diberi dua dos suntikan dan hampir 60 peratus juga sudah menerima dos penggalak.

Korea Selatan telah mengekalkan kes dan kematian yang rendah ekoran langkah-langkah penjarakan sosial yang meluas serta ujian saringan dan pengesanan yang agresif.

Varian Omicron telah membawa kepada lonjakan kes – dengan jangkitan baharu mencecah 100,000 minggu lalu – namun pihak berkuasa telah melonggarkan arahan penjarakan sosial di tengah kadar kematian yang rendah dan menjelang pilihan raya presiden bulan depan. -Agensi


Keluarkan semula pekeliling rasmi wajib guna bahasa Melayu

BANGI, 25 Rabiulakhir 1443H, Selasa – Pekeling rasmi mewajibkan penggunakan bahasa Melayu seperti termaktub dalam Perkara 152 Perlembagaan perlu dikeluarkan semula susulan nilai bahasa kebangsaan dilihat makin merosot di mata rakyat.

Audit bahasa pernah dilaksanakan Dewan Bahasa dan Pustaka (DBP), namun tidak berkesan kerana tidak disertai tindakan sewajarnya.

Presiden Persatuan Penulis Nasional Malaysia (PENA), Dr Mohamad Saleeh Rahamad berkata, sepatutnya hasil daripada pemantauan audit bahasa disusuli tindakan supaya usaha terbabit tidak berlalu sia-sia.

Malah beliau berharap agar usaha pemerkasaan bahasa Melayu di pentas antarabangsa dilakukan dengan lebih giat.

“Pengembangan dan pemantapan bahasa Melayu di luar negara juga hendaklah dilaksanakan dengan lebih gigih oleh DBP yang berada di bawah Kementerian Pendidikan, selain Kementerian Luar Negeri dan Kementerian Pelancongan, Seni dan Budaya melalui pelbagai program dirancang bersama,” katanya.

Mohamad Saleeh berkata, PENA juga berharap Kementerian Pengajian Tinggi (KPT) menguatkuasakan pembelajaran bahasa Melayu kepada pelajar dan tenaga akademik asing di universiti awam negara ini.

“Bukan sekadar mewajibkan pengambilan kursus (bahasa Melayu), bahkan perlu memastikan mereka boleh menguasainya.

“Langkah itu penting bagi membolehkan bahasa Melayu mendapat nilai ekonominya apabila semua pihak mahu mempelajarinya.

“Mereka kemudian akan menjadi duta bahasa Melayu apabila kembali ke negara masing-masing,” katanya lagi.

Terdahulu, Perdana Menteri menegur agensi kerajaan, syarikat berkaitan kerajaan (GLC) dan swasta di negara ini kerana lebih mengutamakan penggunaan bahasa Inggeris dalam majlis, mesyuarat, persidangan, projek dan produk mereka.

Datuk Seri Ismail Sabri berkata, sudah menjadi lumrah Bahasa Melayu kini tidak digunakan sama ada dalam persidangan, mesyuarat, nama syarikat, nama projek mahupun jenama produk mereka.

Justeru, beliau berharap selepas ini pihak berkenaan dapat menggunakan bahasa kebangsaan dalam segala urus.


Polis tahan suspek gunting Jalur Gemilang di MaTiC

BANGI, 20 Muharam 1444H, Khamis – Polis menahan seorang individu yang dipercayai melakukan perbuatan khianat dengan merosakkan bendera Jalur Gemilang.

Ketua Polis Daerah Dang Wangi, Asisten Komisioner Polis Noor Dellhan Yahaya berkata, suspek ditahan pada jam 12.30 tengah hari, hari ini.

“Individu yang terlibat berusia 41 tahun itu telah ditahan bagi membantu siasatan di bawah Seksyen 427 Kanun Keseksaan.

“Individu tersebut akan direman pada 19 Ogos 2022 bagi siasatan lanjut,” katanya dalam kenyataan, pada Khamis.

Pada masa sama, beliau menasihati masyarakat agar menyalurkan maklumat dengan serta-merta ke atas sebarang aktiviti menyalahi undang-undang.

Terdahulu, tular rakaman video berdurasi 34 saat yang memaparkan seorang lelaki menggunting Jalur Gemilang di akaun tiktok milik @iekakartika_.

Siasatan awal yang dijalankan polis mendapati kejadian tersebut berlaku berdekatan berhampiran Pusat Pelancongan Malaysia (MaTiC) di Jalan Ampang.


Banjir di Baling: KDN gerakkan agensi bagi koordinasi bantuan

KUALA LUMPUR, 6 Zulhijjah 1443H, Rabu – Kementerian Dalam Negeri (KDN) menggerakkan semua agensi di bawahnya menerusi Op Bantu Baling bagi mengkoordinasi bantuan dan operasi menyelamat mangsa tragedi banjir di Baling, Kedah.

Menterinya Datuk Seri Hamzah Zainudin berkata Op itu diketuai Ketua Polis Kedah CP Wan Hassan Wan Ahmad melibatkan pelbagai agensi di bawah KDN antaranya Jabatan Sukarelawan Malaysia (RELA), Jabatan Imigresen Malaysia, Jabatan Pendaftaran Negara, Agensi Anti Dadah Kebangsaan serta Jabatan Penjara Malaysia.

Beliau berkata 164 pegawai serta anggota PDRM telah diatur gerak manakala sebanyak 44 aset kenderaan serta peralatan kecemasan PDRM dihantar ke lokasi bencana termasuk empat bot, lapan lori dan tiga kenderaan pacuan empat roda.

“Seramai 46 anggota RELA juga dikerahkan untuk membantu mangsa banjir di kawasan yang terlibat dan ditugaskan di pusat pemindahan sementara (PPS),” katanya dalam kenyataan di sini.

Hamzah berkata orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia (MCC) PDRM di talian 03-2266 3333 / 03-2266 3444 / 03-2266 3451 atau talian MERS 999. – Bernama


Ahli Parlimen telah hantar surat akuan bersumpah kepada Istana Negara

KUALA LUMPUR, 9 Muharram 1443H, Rabu – Beberapa Ahli Parlimen daripada pelbagai parti politik yang dihubungi petang ini mengesahkan mereka telah menyerahkan surat akuan bersumpah masing-masing kepada Istana Negara dan menyertakan nama calon pilihan untuk menjadi perdana menteri kesembilan, seperti yang diminta Yang Dipertua Dewan Rakyat Datuk Azhar Azizan Harun semalam.

Ahli Parlimen Lembah Pantai, Fahmi Fadzil berkata surat akuan bersumpah beliau telah dihantar melalui e-mel pagi tadi, manakala Ahli Parlimen Batu, P. Prabakaran telah menghantar surat akuan bersumpah melaui e-mel dan faks pda pukul 12.30 tengah hari.

Kedua-duanya adalah ahli Dewan Rakyat daripada PKR.

“Pemilihan calon perdana menteri adalah seiring dengan pendirian PKR yang berpegang kepada konsensus PH, iaitu menamakan Datuk Seri Anwar Ibrahim sebagai calon perdana menteri,” kata Prabakaran ketika dihubungi.

Sementara itu Ahli Parlimen Pasir Puteh Datuk Dr Nik Muhammad Zawawi Salleh mengesahkan surat akuan bersumpah telah dihantar kepada parti (PAS) untuk diuruskan.

Ketua Dewan Ulama PAS Pusat itu menjelaskan Dewan Ulama PAS Pusat menyokong pencalonan Datuk Seri Ismail Sabri Yaakob sebagai perdana menteri, yakni selaras dengan ketetapan PAS Pusat yang sebulat suara menyokong Naib Presiden UMNO itu untuk menduduki jawatan berkenaan.

“Pencalonan itu juga menunjukkan pemimpin Perikatan Nasional (PN) mampu bersatu dalam apa jua keadaan yang berlaku. Saya yakin Ismail Sabri dapat menampilkan kepimpinan yang baik berasaskan pengalamannya sebagai Timbalan Perdana Menteri sebelum ini,” katanya.

Ahli Parlimen Tumpat yang juga Setiausaha Badan Perhubungan PAS Kelantan Datuk Che Abdullah Mat Nawi berkata beliau juga sudah menyerahkan surat akaun bersumpah itu kepada parti untuk diuruskan.

Sementara itu, Setiausaha Organisasi DAP Anthony Loke Siew Fook berkata DAP akan menyerahkan surat akuan bersumpah kepada Istana Negara sebelum pukul 4 petang, dan menurutnya surat akuan itu adalah rahsia mengikut arahan Istana Negara.

Semalam, Yang Dipertua Dewan Rakyat Datuk Azhar Azizan Harun menerusi notis bertarikh 17 Ogos meminta 220 ahli Dewan Rakyat menyerahkan satu surat akuan bersumpah bagi menamakan seorang calon perdana menteri.

Notis itu bagi membolehkan seorang daripada mereka yang mempunyai kepercayaan majoriti dilantik sebagai perdana menteri susulan peletakan jawatan Tan Sri Muhyiddin Yassin yang juga Ahli Parlimen Pagoh Isnin lepas.

Menurut sumber rapat, Ahli Parlimen Ketereh (Kelantan) Tan Sri Annuar Musa telah menghantar surat akuan menerusi e-mel manakala Ahli Parlimen Padang Terap (Kedah) Datuk Seri Mahdzir Khalid pula menerusi aplikasi WhatsApp.

Sementara itu, Ahli Parlimen Parti Warisan Sabah (Warisan) juga telah menandatangani dua surat akuan masing-masing bagi menyokong Anwar dan Presiden Warisan Datuk Seri Mohd Shafie Apdal sebagai Perdana Menteri.

Ketua Wira Warisan Datuk Azis Jamman yang juga Ahli Parlimen Sepanggar (Sabah) menegaskan walaupun menandatangani dua surat akuan, Warisan akan berusaha memastikan Anwar sebagai calon pertama Perdana Menteri daripada pembangkang mempunyai sokongan majoriti cukup untuk menjawat jawatan itu.

Beliau mendakwa pembangkang mempunyai 105 sokongan termasuk Warisan, dan Anwar perlu mendapatkan sokongan enam lagi ahli Parlimen bagi jumlah majoriti mudah 111 kerusi parlimen.

Gabungan Parti Sarawak (GPS) juga telah menyerahkan surat akuan bersumpah kepada Istana Negara, namun Pengerusi GPS Datuk Patinggi Abang Johari Tun Openg berkata beliau tidak boleh mendedahkan nama dan jumlah calon yang telah dihantar itu.

“Saya tidak boleh beritahu nama (yang telah dihantar), saya tidak boleh mendahului Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah),” katanya.

Ketika ditanya sama ada Anwar atau PH ada menghubunginya untuk mendapatkan sokongan, Abang Johari berkata beliau tidak dihubungi Anwar.

Dewan Rakyat kini mempunyai 220 orang ahli selepas dua ahlinya meninggal dunia tahun lepas iaitu Datuk Hasbullah Osman bagi kawasan Gerik dan Datuk Liew Vui Keong (kawasan Batu Sapi).

Sehubungan itu, seseorang Ahli Parlimen perlu mempunyai sokongan sekurang-kurangnya 111 Ahli Parlimen sebagai majoriti mudah untuk membolehkan dia dilantik sebagai perdana menteri. – Bernama


Mahu negara stabil kena utamakan politik kenegaraan, bukan kepartian

BANGI, 18 Zulkaedah 1441H, Jumaat – Malaysia akan terus stabil dan harmoni sekiranya politik kenegaraan diutamakan berbanding kepartian, selain memastikan kepimpinan negara yang bersih tanpa sebarang salah laku, kata Presiden Ikatan Muslimin Malaysia (ISMA), Haji Aminuddin Yahaya.

Justeru, menjadi peranan kerajaan hari ini – yang dianggotai majoriti pemimpin Melayu Islam – untuk memastikan peristiwa lama khususnya berkaitan salah laku tidak berulang dengan memperkasakan agensi penguatkuasaan seperti Suruhanjaya Pencegahan Rasuah Malaysia (SPRM), polis, perundangan dan kehakiman.

Beliau yang juga Pengerusi Pertubuhan-Pertubuhan Pembela Islam (PEMBELA) menuntut kerajaan – di bawah Perikatan Nasional – untuk berani membuat keputusan kritikal dalam konteks mencapai perubahan yang dikehendaki dan diharapkan oleh rakyat.

“Saya bimbang dengan pihak tertentu yang ada hasrat dalam bentuk politik apabila kumpulan mereka naik (berkuasa), mereka jadi tidak bersuara dan bercakap lagi mengenai kepincangan yang berlaku.

“Bagi PEMBELA, kita akan terus lantang bercakap kerana tidak mahu peristiwa dahulu yang menyebabkan kejatuhan kerajaan Barisan Nasional (BN) berulang lagi,” katanya.

Beliau berkata demikian dalam siaran langsung Bicara PEMBELA mengenai ‘Kerajaan Melayu Islam: Apakah arah tuju perjuangannya’ di Facebook PEMBELA sebentar tadi.

Mengulas topik itu, Aminuddin berkata, rakyat secara langsung mengiktiraf kerajaan yang diterajui Tan Sri Muhyiddin Yassin sebagai kerajaan Melayu, Islam berdasarkan komposisi yang ada di dalam Kabinet.

Katanya, Kabinet hari ini dianggotai oleh 85 peratus Melayu dan muslim, dan menjangkau 95 peratus jika termasuk Bumiputera.

“Kerana daripada 32 posisi, hanya dua kerusi sahaja yang dimiliki oleh MCA dan MIC dalam kementerian.

“Selain itu juga, keberadaan PAS di dalam Kabinet mengukuhkan lagi PN sebagai kerajaan Melayu, Islam.

“Jadi, sudah tentu memberi gambaran kepada rakyat bahawa ini satu komposisi yang melambangkan sesuatu yang ingin kita capai dan akhirnya menggelarkan kerajaan Melayu, Islam atas sebab komposisi dan keberadaan PAS,” katanya.

Walaupun ada menteri di dalam PN yang tidak bersetuju dengan gelaran itu kononnya atas sebab-sebab tertentu, Haji Aminuddin berkata, tiada kewajaran untuk berasa takut kerana kerajaan sebelum ini yang dipimpin oleh UMNO tidak mengetepikan bangsa lain.

“Saya rasa kenyataan itu tak perlu diambil berat sangat kerana jika tidak sebut kerajaan sekarang adalah kerajaan Melayu Islam pun, saya rasa semua faham begitu.

“Ini kerana kerajaan ini mempunyai komposisi majoriti anggota Kabinet Melayu dan Islam,” katanya.


Pesuruhjaya PAS, Setiausaha PN antara calon MB Perak PN

TAMPIN, 14 Rabiulakhir 1444H, Rabu – Perikatan Nasional (PN) akan mengemukakan beberapa nama yang sesuai untuk dicalonkan sebagai Menteri Besar Perak, sekiranya parti itu mendapat mandat rakyat pada Pilihan Raya Umum ke-15. (PRU15).

Pengerusi PN Perak, Datuk Seri Ahmad Faizal Azumu berkata, antara nama yang akan disenaraikan ialah Setiausaha PN Perak, Datuk Zainol Fadzi Paharuddin dan Pesuruhjaya PAS Perak, Razman Zakaria.

“Kedua-dua calon itu mempunyai pengalaman luas dan pernah berkhidmat sebagai exco dalam kerajaan negeri terdahulu,” katanya.

Katanya, senarai calon itu akan dipersembahkan kepada Sultan Perak, Sultan Nazrin Muizzuddin Shah terlebih dahulu untuk perkenan baginda.

“Apabila kita berjaya untuk membentuk kerajaan, kita akan persembahkan kepada tuanku sultan, ini adalah prerogatif tuanku untuk menentukan.

“Kita tak hendak terjadi penderhakaan kepada sultan dalam kita nak menunjukkan calon Menteri Besar kita,” katanya.

Bagaimanapun Faizal berkata, di negeri-negeri lain terpulang sama ada untuk mengumumkan calon menteri besar masing-masing.

Terdahulu, Pengerusi PN, Tan Sri Muhyiddin Yassin secara terbuka mengumumkan akan mengangkat Datuk Seri Tuan Ibrahim Tuan Man sebagai Menteri Besar Pahang sekiranya diberikan mandat di negeri tersebut.


Desak PRU15 bukan suara rakyat, tapi pemimpin tamak kuasa

BANGI, 24 Jamadilawal 1442H, Jumaat – Pemimpin politik yang mendesak supaya Pilihan Raya Umum (PRU) diadakan dalam masa terdekat hanya tamakkan kuasa, namun cuba berselindung disebalik keadilan dan suara rakyat.

Apatah lagi, desakan itu dibuat ketika negara masih bergelut menentang penularan wabak pandemik COVID-19 yang kini merekodkan kes jangkitan harian mencecah 3,000.

Ketua Perhubungan Ikatan Muslimin Malaysia (ISMA) Kelantan, Ustaz Sharipudin Ab Kadir menyifatkan, desakan yang dilakukan ahli politik ketika ini tidak wajar dan bukan mewakili kehendak rakyat.

“Sedangkan suara rakyat sekarang memerlukan pertolongan kerajaan dan memulihkan ekonomi untuk kehidupan mereka.

“Dan rakyat jela tidak mahu diadakan PRU pada masa kesusahan sekarang,” katanya memetik laporan ISMA.org, hari ini.

Beliau berkata demikian mengulas cadangan Setiausaha Agung UMNO, Datuk Seri Ahmad Maslan sebelum ini supaya PRU15 diadakan dalam masa terdekat.

Ahmad dilaporkan mendakwa, COVID-19 bukan lagi alasan untuk kerajaan Perikatan Nasional (PN) tidak adakan PRU lebih awal, memandangkan virus itu sudah mempunyai vaksin.

Malah, beliau mendakwa bahawa UMNO dan seluruh jentera parti perlu bersiap sedia menghadapi sebarang kemungkinan akan berlaku pilhan raya.

Mengulas lanjut, Ustaz Sharipudin menyifatkan desakan itu hanya dibuat oleh beberapa pemimpin parti politik dan bekas menteri yang tidak diberi jawatan dalam kerajaan sekarang.

“Mereka yang mendesak diadakan PRU adalah dari kalangan yang pernah jadi menteri dan ada dakwaan di mahkamah.

“Berselindung disebalik untuk membentuk kerajaan yang kuat tetapi apa yang tersirat ialah mereka kejar pangkat dan melepaskan diri daripada perbicaraan di mahkamah,” dakwanya.


Tiada kompromi! Ambil tindakan tegas ahli politik sokong LTTE

BANGI, 17 Rabiulakhir 1442H, Khamis – Kerajaan diminta untuk bertindak tegas ke atas ahli politik yang secara terang-terangan menyokong gerakan Harimau Pembebasan Tamil Eelam (LTTE).

Perkara itu penting sebagai bukti keseriusan kerajaan menentang serta menghapuskan kumpulan pengganas itu.

Timbalan Ikatan Muslimin Malaysia (ISMA), Ustaz Muhammad Fauzi Asmuni berkata, tindakan sama juga perlu dikenakan kepada mana-mana parti atau pertubuhan yang menyokong ideologi perjuangan LTTE secara sembunyi atau terang-terangan.

“Adalah tidak selamat bagi negara jika ada individu yang terlibat dengan penggubalan polisi negara atau negeri mempunyai kecenderungan kuat untuk mendukung perjuangan satu kumpulan pengganas luar negara,” katanya ketika dihubungi Ismaweb.net, hari ini.

Mengulas lanjut, Muhammad Fauzi berkata, pihaknya berharap supaya kerajaan konsisten untuk terus memburu serta melenyapkan kumpulan LTTE dari Malaysia.

Beliau berkata, amat jelas dan nyata bahawa kumpulan itu tidak sesuai tinggal di negara yang selama ini harmoni daripada sebarang keganasan dalaman.

“Tindakan mengugut untuk menembak mati Ketua Polis Negara dan meletupkan ibu pejabat Polis Diraja Malaysia (PDRM) dan Kementerian Pertahanan oleh seseorang yang mendakwa dirinya sebagai Komander LTTE adalah bukti ketepatan keputusan kerajaan menyenaraikan LTTE sebagai kumpulan pengganas,” katanya.

Sebelum ini, semua kumpulan pengganas termasuk LTTE akan ditentang habis-habisan dan dihapuskan daripada terus wujud di negara ini, kata Menteri Dalam Negeri Datuk Seri Hamzah Zainudin.

Beliau yang juga Ahli Parlimen Larut menegaskan bagi tujuan itu, kerajaan akan menggunakan pelbagai peruntukan undang-undang yang ada seperti Akta Pencegahan Jenayah (POCA) 1959 dan Akta Kesalahan Khas (Langkah-langkah Khas) 2012 (SOSMA).

Mengulas mengenai laporan media bahawa seorang lelaki yang membuat ugutan akan menembak mati Ketua Polis Negara, Tan Sri Abdul Hamid Bador dengan mendakwa dirinya sebagai ketua komander kumpulan pengganas LTTE 2.0, Hamzah berkata, tindakan sewajarnya akan diambil.

“Kenapa berani sangat nak ugut, negara kita ada undang-undang kalau (kumpulan pengganas) katakan mereka bebas lakukan segalanya. Kumpulan ini (LTTE) masih tersenarai sebagai kumpulan pengganas dalam negara kita.

“Kita akan tangkap dan hapuskan mereka daripada begitu sewenang-wenangnya melakukan apa mereka nak lakukan dalam negara kita,” katanya.


Tiada keperluan bubar Parlimen, fokus stabil negeri dahulu: Presiden ISMA

Oleh Zuhayati Yazid

BANGI, 11 Syaaban 1443H, Isnin – Tumpuan kini perlu difokuskan kepada kestabilan negeri dahulu berbanding ‘melompat’ untuk mengadakan Pilihan Raya Umum ke-15 (PRU15).

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berpandangan, Barisan Nasional (BN) yang memenangi Pilihan Raya Negeri (PRN) Johor perlu menyelesaikan dahulu struktur pentadbiran negeri di semua peringkat.

“Semua ini perlu dititik berat supaya kestabilan politik, ekonomi dan sosial dapat dicapai.

“Lantikan Menteri Besar dan ahli jawatankuasa mesti dilakukan dengan cermat dan mengikut peraturan yang ditetapkan agar menjadi barisan kepimpinan negeri yang kukuh.

“Sekarang bukannya masa untuk membubarkan Parlimen bagi memberi laluan kepada PRU, sebaliknya utamakan kepada yang menjadi kepentingan pada masa ini ,” katanya ketika dihubungi Ismaweb.net, hari ini.

Beliau dalam masa sama menegaskan, UMNO sebagai parti utama dalam kemenangan BN di Johor perlu mengotakan janji untuk memartabatkan agama Islam dan orang Melayu.

Mengulas lanjut, Ustaz Fauzi berkata, rakyat kini ternanti-nanti pembentukan struktur kepimpinan negeri yang baharu sekali gus menjadikan ia sebagai ukuran pertama untuk dinilai.

“Terdapat banyak mesej tersirat dan tersurat yang disampaikan oleh rakyat melalui keputusan PRN Johor ini dan semua ini perlu difahami oleh semua pihak termasuklah pemimpin BN yang bakal menjadi pentadbiran kerajaan negeri,” katanya.

Tegas beliau, mesej-mesej berkenaan sebenarnya memberikan gambaran apa yang bakal berlaku sekiranya PRU15 diadakan dalam masa tersekat.

Kelmarin, dalam PRN Johor, BN memperoleh majoriti dua pertiga selepas memenangi 40 daripada 56 kerusi Dewan Undangan Negeri (DUN).

Selain itu, Perikatan Nasional (PN) mendapat tiga kerusi, DAP (10 kerusi), manakala Parti Ikatan Demokratik Malaysia (MUDA), Parti Amanah Negara (AMANAH) dan PKR masing-masing satu kerusi.

Susulan kemenangan besar itu, laungan ‘bubar Parlimen’ dalam kalangan penyokong BN bergema di bangunan UMNO Johor.


Cadangan kurangkan had laju perlu perbincangan lanjut: Wee

KAMPAR, 18 Jamadilakhir 1443H, Jumaat – Kementerian Pengangkutan akan memanggil pemain industri berkaitan untuk berbincang mengenai cadangan supaya penetapan had laju kenderaan tidak melebihi 30 kilometer sejam (km/j) dikenakan di kawasan perumahan, bandar serta kampung untuk tujuan keselamatan, dan 50 km/j bagi zon lain.

Menterinya, Datuk Seri Dr Wee Ka Siong berkata, cadangan itu memerlukan perbincangan dan penelitian lanjut sebelum sebarang keputusan dicapai.

“Saya ada dengar cadangan itu. Saya akan panggil semua (pemain industri) untuk mengadakan perbincangan kerana ia melibatkan stakeholders. Kedua, ada pihak Pertubuhan Bangsa-Bangsa Bersatu (PBB)  juga yang telah usulkan supaya kita dapat kurangkan kadar had laju di Malaysia ini.

“Namun begitu, kami akan tetap mengimbangi semua faktor itu dan kita akan lihat  semua cadangan serta sudut bagi mencari jalan penyelesaiannya,” kata presiden MCA itu ketika ditemui di majlis kutipan derma untuk pembinaan Hospital Universiti Tunku Abdul Rahman (UTAR) di Kampus UTAR Kampar hari ini.

Beliau berkata demikian sebagai mengulas cadangan Institut Kajian Keselamatan Jalan Raya Malaysia (MIROS) supaya had laju 30 km/j ditetapkan bagi kawasan perumahan, bandar dan kampung, sebagai sebahagian daripada perancangan keselamatan jalan raya kebangsaan untuk tahun 2021 hingga 2030. – Bernama


2 juta dos vaksin akan diagih di Lembah Klang, Negeri Sembilan

KLANG, 3 Zulhijjah 1442H, Selasa – Sebanyak dua juta dos vaksin COVID yang dijangka tiba hujung bulan ini akan diagihkan ke kawasan Lembah Klang meliputi Selangor dan Kuala Lumpur serta Negeri Sembilan untuk mula digunakan pada awal Ogos nanti.

Perdana Menteri, Tan Sri Muhyiddin Yassin berkata, agihan itu akan dibuat bagi membantu mempercepatkan usaha mengawal penularan jangkitan COVID-19 di kawasan berisiko tinggi.

Beliau berkata bagi tujuan yang sama, semua Pusat Penilaian COVID-19 (CAC) sedia ada akan dioperasikan pada setiap hari dengan tambahan petugas telah dan sedang diuruskan oleh Kementerian Kesihatan.

“Mengambil kira kehadiran pesakit yang menghadapi masalah pernafasan, CAC juga akan dilengkapkan dengan keperluan oksigen sementara pesakit menunggu rujukan ke Pusat Kuarantin dan Rawatan COVID-19 Berisiko Rendah (PKRC) Bersepadu Taman Ekspo Pertanian Malaysia Serdang (MAEPS) dan hospital,” katanya.

Beliau berkata demikian kepada pemberita selepas melawat Hospital Tengku Ampuan Rahimah (HTAR) di sini hari ini.

Muhyiddin berkata, berdasarkan data pada 11 Julai keseluruhan kes jangkitan COVID-19 di Selangor berjumlah 286,352 orang manakala bagi Kuala Lumpur dan Putrajaya pula sebanyak 88,958 orang.

“Jumlah ini merangkumi 45 peratus daripada keseluruhan kes jangkitan COVID-19 di negara ini,” katanya.

Beliau berkata, bagi kes kematian akibat COVID-19 pula, jumlah yang dicatatkan di Selangor, Kuala Lumpur dan Putrajaya adalah sebanyak 2,700 orang iaitu 44 peratus daripada keseluruhan kes kematian yang didaftarkan di seluruh negara. – Bernama


Datuk antara tiga ditahan kes pelaburan tak wujud

JOHOR BAHRU, 10 Rabiulakhir 1442H, Khamis – Seorang ahli perniagaan bergelar ‘Datuk’ antara tiga individu ditahan kerana disyaki terbabit dalam jenayah pelaburan forex dan urus mata wang kripto tidak wujud di Kluang, Selasa lepas.

Ketua Polis Johor Datuk Ayob Khan Mydin Pitchay berkata, mereka yang ditahan terdiri daripada dua lelaki dan seorang wanita tempatan, berusia lingkungan 27 hingga 40 tahun.

Ayob berkata, hasil maklumat dari orang awam, polis bertindak menyerbu sebuah rumah teres dua tingkat di Taman Sri Kluang pada 9 malam dan menahan kesemua suspek di rumah berkenaan.

“Selain penahanan ketiga-tiga suspek, polis juga merampas wang tunai mata wang asing berjumlah RM1.4 juta serta wang tunai ringgit Malaysia lebih RM2.1 juta.

“Turut dirampas enam buah telefon bimbit pelbagai jenama, 10 utas jam tangan jenama Rolex bernilai RM250,000, dua utas jam tangan jenama Hublot bernilai RM200,000, 16 kad visa, master debit pelbagai bank, 22 kepingan emas bernilai RM45,000 serta dua buah kenderaan jenama Mercedes Benz dan Range Rover,” katanya kepada pemberita di Ibu Pejabat Polis Kontinjen Johor, di sini, hari ini.

Beliau berkata, sindiket berkenaan yang dipercayai telah bergiat aktif selama dua tahun, menggunakan modus operandi dengan memperdayakan orang ramai untuk melabur dalam urus niaga forex dan urus mata wang kripto yang menjanjikan pulangan lumayan dalam masa yang singkat.

Katanya, sindiket berkenaan menyasarkan mangsa dalam kalangan pelabur di seluruh Malaysia terdiri daripada rakyat tempatan dan warga asing termasuk China, Singapura, Brunei dan juga negara lain.

Kesemua suspek kini direman selama tiga hari mulai Selasa.

Kes disiasat mengikut Seksyen 420 Kanun Keseksaan yang membawa hukuman penjara maksimum 10 tahun, dengan sebatan serta boleh dikenakan denda jika sabit kesalahan.

Menurut Ayob Khan, pihaknya kini sedang mengenal pasti dan mengesan mangsa-mangsa yang terlibat dengan pelaburan serta ahli-ahli sindiket yang terlibat.

“Kita percaya ramai mangsa yang terlibat namun tidak membuat laporan, macam saya kata tadi ada seorang mangsa telah membuat laporan polis tetapi menarik balik laporan berkenaan, jadi kita harap individu-individu yang terlibat atau mangsa tampil bagi memudahkan kita membuat siasatan lanjut.

“Orang ramai juga dinasihatkan agar tidak mudah terpedaya dengan skim pelaburan yang menjanjikan keuntungan lumayan dalam masa yang singkat,” katanya. – Bernama


Bangunkan kembali wilayah Nusantara dengan peradaban Melayu

SAYA tidak berhasrat untuk berundur ke belakang, bahkan ingin mengajak semua umat Islam dan orang Melayu di negara Malaysia tercinta untuk berfikir sejenak tentang masa depan umat Islam di Asia Tenggara.

Sampai masanya untuk kita berfikir, merancang dan bekerja secara serius untuk membangunkan kembali wilayah Nusantara ini dengan peradaban Melayu dan Islam sebagaimana yang pernah dilalui oleh generasi silam, bahkan lebih jauh daripada itu.

Mungkin ada yang beranggapan bahawa ini adalah kerja gila atau mimpi yang mustahil untuk dicapai.

Bersama rakan-rakan kami telah pertautkan hubungan sesama pimpinan umat Islam di rantau Asia Tenggara bermula dengan Pattani, Mindanao, Kemboja dan Acheh.

Jaringan strategik ini akan dikembangkan ke Singapura, Brunei, Riau dan ke ibu kota Indonesia yang baharu kelak.

Ia akan mengambil masa yang panjang, tetapi kejayaan untuk membangunkan kegemilangan umat di Nusantara ini akan menjadi realiti suatu ketika nanti.

Prof Dr Zainur Rashid Zainuddin
Pengerusi Ahli Lembaga Pemegang Amanah Yayasan Ikhlas


PM seru kibar Jalur Gemilang tanda solidariti melawan COVID-19

KUALA LUMPUR, 28 Zulhijjah 1442H, Sabtu – Perdana Menteri Tan Sri Muhyiddin Yassin menyeru seluruh rakyat Malaysia menterjemahkan solidariti dalam melawan pandemik COVID-19 dengan mengibarkan Jalur Gemilang.

Dalam ucapannya semasa melancarkan program Bulan Kebangsaan dan Kibar Jalur Gemilang 2021 hari ini, katanya beliau berharap orang ramai menyahut seruan itu dengan penuh rasa bangga, tertib serta rasa hormat, dan mengibarkan Jalur Gemilang di kediaman mahupun kenderaan masing-masing.

“Jalur Gemilang adalah lambang negara yang mampu membangkitkan semangat patriotisme dalam hati setiap rakyat Malaysia, yang mencetuskan solidariti dalam mendepani apa jua cabaran yang mendatang.

“Marilah kita bersama-sama melakukannya demi menzahirkan rasa cinta terhadap negara, diiringi doa dan harapan agar negara akan segera pulih dari wabak COVID-19, dan kita dapat kembali kehidupan normal dan mengecapi kemakmuran bersama,” katanya.

Majlis pelancaran yang disiarkan di Radio Televisyen Malaysia (RTM) hari ini, turut dihadiri Menteri Komunikasi Dan Multimedia Datuk Saifuddin Abdullah merangkap Pengerusi Jawatankuasa Induk Sambutan Hari Kebangsaan dan Hari Malaysia 2021.

Terengganu merupakan tuan rumah pelancaran Bulan Kebangsaan dan Kibar Jalur Gemilang pada tahun ini, namun disebabkan negara kini berada dalam Pelan Pemulihan Negara bagi mengawal penularan COVID-19, tiada acara sambutan secara fizikal diadakan.

Muhyiddin berkata tema sambutan tahun ini kekal seperti tahun lepas iaitu Malaysia Prihatin, seiring dengan iltizam dan aspirasi berterusan Kerajaan Perikatan Nasional dalam menyemai rasa cinta kepada negara, selain menyemarakkan semangat kebersamaan dalam kalangan rakyat ketika negara masih memerangi pandemik COVID-19.

“Saya yakin bahawa saudara dan saudari mempunyai semangat cintakan negara yang tinggi, dan dapat mengambil iktibar serta aspirasi daripada kepentingan meraikan bulan bersejarah ini, yang menyaksikan negara kita mencapai kemerdekaan,” katanya.

Beliau berkata melalui semangat cintakan negara yang sentiasa diperteguhkan, rakyat negara ini akan dapat mengekalkan kehidupan yang harmoni, saling mengasihi dan bersatu hati meskipun berlainan kaum, agama dan latar belakang.

Perdana Menteri berkata semangat juang tinggi pemimpin dan nenek moyang dalam menuntut kemerdekaan negara perlu dijadikan iktibar dan memberi inspirasi kepada rakyat negara ini yang sedang berperang dengan musuh yang sukar dilihat dan lebih berbahaya seperti COVID-19.

“Saya berdoa agar saudara dan saudari akan terus cekal dan dikurniakan kekuatan dalam usaha kita untuk menamatkan wabak COVID-19 ini,” katanya. – Bernama


Kes rasuah, salah guna perlu ditangani hingga akar umbi

BANGI, 26 Zulhijjah 1441H, Ahad – Isu rasuah dan penyalahgunaan kuasa adalah perkara serius yang perlu ditangani dengan bijak dan telus oleh kerajaan.

Pengerusi Badan Perhubungan BERJASA Negeri Perak, Ustaz Haji Shaharuzzaman Bistamam berkata, sekian lama perkara ini terus berlaku sama ada di kalangan pemimpin negara, ahli politik mahupun penjawat awam.

“Sudah pasti yang ramai terbabit adalah di kalangan orang Melayu Islam. Justeru, budaya ini perlu dipandang serius dan ditamatkan secepat mungkin.

“Sikap pilih bulu dan wujudnya pelindung kepada amalan ini adalah amat tidak wajar.

“Mereka yang diambil tindakan sebahagian besarnya hanyalah golongan bawahan sedangkan golongan yang berkedudukan tinggi serta berpengaruh terselamat,” katanya ketika dihubungi Ismaweb.net.

Dalam pada itu, Ustaz Shaharuzzaman menegaskan bahawa isu amanah dan integriti tidak wajar dipandang sepi kerana mengharapkan laba dan kekayaan segera.

Tegasnya, amanah rakyat dibahu mereka – perlu dilaksanakan dengan telus, amanah dan saksama.

“Islam mengajar tamadun sebuah watan mesti dibina di atas dua asas iaitu pembangunan material dan juga pembangunan jati diri manusia itu sendiri.

“Kedua-dua perkara ini mesti dilatih dan terapkan kepada para penjawat awam khususnya. Barulah lahir mereka yang benar-benar amanah, berintegriti dan berwibawa.

“Sehubungan itu, BERJASA meminta agar pihak kerajaan khususnya PDRM dan SPRM segera berusaha menyelesaikan permasalahan ini hingga ke akar umbi sebelum perkara yang lebih buruk berlaku demi memelihara kemuliaan watan tercinta ini.

“Badan-badan bukan kerajaan dan orang-orang perseorangan hendaklah terus memberi kerjasama dalam menjayakan perkara besar ini,” katanya.

Sebelum ini, Pengusaha Hot Burger Malaysia, Mohd Asri Hamid mendakwa wujud beberapa premis judi serta gerai peniaga warga Indonesia keturunan Aceh yang menjual rokok seludup di sekitar Bandar Baru Sungai Buloh.

Selain itu dia turut mendakwa Majlis Bandaraya Shah Alam (MBSA) dan polis disyaki menerima suapan daripada sindiket yang menjalankan kegiatan haram berkenaan.

Susulan dakwaan itu, sembilan pegawai dan anggota penguat kuasa MBSA termasuk seorang berpangkat ketua jabatan ditahan Suruhanjaya Pencegahan Rasuah Malaysia (SPRM).


Junta Myanmar setuju cadangan gencatan senjata hingga akhir tahun

YANGON, 28 Muharram 1443H, Isnin – Junta tentera Myanmar bersetuju dengan permintaan Persatuan Negara-Negara Asia Tenggara (ASEAN) untuk melaksanakan gencatan senjata selama empat bulan bagi menyelesaikan konflik di negara tersebut.

Tindakan itu untuk memastikan kelancaran penyaluran bantuan kemanusiaan yang diharapkan pada pertengahan September, kata utusan khas ASEAN untuk Myanmar.

Bercakap kepada agensi Berita Kyodo Jepun, Menteri Luar Negeri kedua Brunei, Erywan Yusof memberitahu, beliau mencadangkan gencatan senjata dalam satu sidang video Selasa lalu dengan Menteri Luar Myanmar, Wunna Maung Lwin.

Susulan itu, pihak tentera telah menerima cadangan tersebut.

Berikutan rampasan kuasa pada bulan Februari, ASEAN telah berusaha untuk menjadi pengantara bagi menghentikan keganasan di Myanmar dan menganjurkan dialog antara pihak-pihak yang berperang.

“Ini bukan gencatan senjata politik. Ini adalah gencatan senjata untuk memastikan keselamatan, dan keselamatan pekerja kemanusiaan,” kata Erywan, sambil memaklumkan tentera tidak menolak gencatan senjata yang akan dilaksanakan hingga akhir tahun ini.

Erywan juga memberitahu beliau secara tidak langsung telah menyampaikan cadangannya kepada pembangkang pemerintah tentera. – Agensi


Khairy sedia lepas jawatan menteri jika diminta pucuk pimpinan

KUALA LUMPUR, 21 Jamadilawal 1442H, Selasa – Ahli Parlimen Rembau Khairy Jamaluddin berkata beliau akan akur dengan sebarang keputusan Majlis Tertinggi (MT) UMNO termasuk meletak jawatan sebagai ahli jemaah menteri sekiranya pucuk pimpinan parti itu memutuskan sedemikian.

“Sekiranya itu keputusan MT, mengarahkan ahli UMNO untuk menarik diri (meletak jawatan dalam kerajaan), sebagai ahli UMNO saya pastinya terikat dengan keputusan MT itu,” kata Menteri Sains, Teknologi dan Inovasi itu pada sidang media, di sini hari ini.

UMNO dijangka membincangkan beberapa usul termasuk usul menolak kerjasama dengan Bersatu pada Pilihan Raya Umum ke-15 semasa mesyuarat MT esok.

Semalam, Ahli Parlimen Machang Datuk Ahmad Jazlan Yaakub meletak jawatan sebagai Pengerusi Lembaga Minyak Sawit Malaysia berkuat kuasa esok (6 Januari).

Sebelum ini beliau dilaporkan berkata bersedia melepaskan jawatan tersebut sekiranya kerajaan Perikatan Nasional (PN) tidak membubarkan Parlimen menjelang akhir bulan ini.

Mengenai desas-desus ketidakstabilan dalam UMNO berikutan perkembangan semasa parti itu sekarang, Khairy berkata perbezaan pendapat dalam kalangan ahli adalah perkara biasa bagi mana-mana parti politik.

“Kami terikat pada keputusan MT esok kerana kami adalah sebuah parti politik dan perlu menunjukkan satu bentuk disiplin. Sekiranya pucuk pimpinan tertinggi dalam UMNO iaitu MT memutuskan sedemikian maka kami akan akur.

“Jika anda tidak setuju dengan keputusan itu maka anda perlu keluar parti. Itu sahaja,” katanya.

Ditanya sama ada beliau terbuka untuk bekerjasama dengan parti lain, Khairy mengulangi pendiriannya bersetuju dengan keputusan MT UMNO sebelum ini untuk tidak bekerjasama dengan DAP atau PKR. – Bernama


Pelancong China dakwa diperas ugut diminta tampil ke hadapan

KUALA LUMPUR, 14 Ramadan 1444H, Rabu – Seorang pelancong dari China dalam video tular yang mendakwa dia diperas ugut oleh anggota polis digesa tampil ke hadapan.

Penasihat Malaysia-China Friendship and Mutual Aid Association, Datuk Seri Michael Chong berkata, rakaman insiden yang tular di media sosial, hanya menunjukkan sebelah pihak sahaja.

“Persatuan menggesa pelancong itu tampil ke hadapan supaya kami dapat memberi bantuan kepadanya dan mendapatkan kebenaran.

“Penting dia tampil dan menjelaskan perkara itu, termasuk memberi kenyataan kepada polis,” katanya pada sidang media di Wisma MCA, hari ini.

Chong berkata, kejadian itu telah mencemarkan nama baik negara dan beliau menegaskan adalah penting untuk mendengar cerita sebenar.

“Video tular itu dipenuhi dakwaan tanpa sebarang bukti.

“Kami berharap pelancong serta pemandu e-hailing yang didakwa meminjamkannya RM100 itu tampil ke hadapan,” katanya seperti dilapor The Star.

Chong, yang juga Ketua Jabatan Perkhidmatan Awam dan Aduan MCA, berkata, kejadian itu telah menyebabkan tekanan dan kebimbangan yang besar di kedua-dua negara.

Terdahulu, polis dilaporkan membuka kertas siasatan ke atas anggota pasukan itu yang didakwa memeras ugut seorang pelancong warga China kerana gagal menunjukan pasport.

Dalam video berdurasi satu minit 48 saat yang tular sejak Ahad memaparkan imej seorang anggota polis berlatar belakangkan papan tanda Memorial Tunku Abdul Rahman berhampiran bulatan Dato’ Onn, yang meminta dokumen pengenalan diri wanita itu.

Pemangku Ketua Polis Kuala Lumpur, Datuk Yahaya Othman berkata, polis telah mengenal pasti anggota dan individu yang terlibat dalam kejadian itu.

Kes itu disiasat mengikut Seksyen 384 Kanun Keseksaan kerana kesalahan mengugut.


Wajib halau jika yakin transgender ‘ceroboh’ bahagian muslimat di masjid

Oleh Zuhayati Yazid

BANGI, 19 Safar 1443H, Ahad – Ahli jawatankuasa masjid dan pihak berkuasa tempatan mempunyai kuasa menghalau golongan transgender sekiranya mereka melakukan ‘pencerobohan’ di masjid dan mencetuskan keadaan huru-hara.

Perkara itu disuarakan Mufti Pahang, Datuk Seri Dr Abdul Rahman Osman, yang melihat isu transgender sebagai serius dan perlu dihalang dari awal supaya tidak menjadi kebiasaan kepada golongan ‘mukhannath’ berkenaan.

“Sekiranya kita kenal dan yakin si pelaku itu adalah lelaki, namun menggayakan sebagai wanita dan melakukan pencerobohan dengan memasuki bahagian muslimat di masjid atau surau, kita ada kuasa dan wajib halau.

“Tindakan itu penting supaya tidak membiarkan mereka berterusan melakukan kesalahan, kerana keadaan itu boleh memudaratkan lagi keadaan termasuk membatalkan wuduk muslimat.

“Situasi itu juga boleh huru-hara kerana menjadikan muslimat takut dan was-was dengan wanita yang sebenar kerana dibimbangi tertukar dengan transgender,” katanya kepada Ismaweb.net, hari ini.

Terdahulu, Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary sedang meneliti untuk mengenakan larangan daripada memasuki masjid terhadap golongan ‘mukhannath’ atau ‘transgender’ di Wilayah Persekutuan, sebagaimana yang telah dilaksanakan di Perlis.

Tegasnya, tiada sesiapa yang boleh menghalang individu hadir ke masjid walaupun transgender kerana mereka mungkin sudah bertaubat dan berubah.

Dr Abdul Rahman bagaimanapun menjelaskan buat masa ini, tiada larangan kuat kuasa mengharamkan golongan itu di negeri Pahang untuk hadir ke masjid.

Beliau menambah, golongan transgender ini sebenarnya cetek ilmu dan tidak tahu yang dilakukan itu adalah salah disisi agama, sebab itu perlu dekati dan bukan menjadi musuh masyarakat.

“Sikap masyarakat yang sering menghukum dan menghina golongan itu membuatkan mereka menjadi lebih kuat dan bekerjasama sesama sendiri.

“Sepatutnya dekati mereka, ajak mereka ke arah kebaikan supaya tinggal dunia hitam dan dedahkan mereka dengan ilmu yang sebenar,” katanya.